text:
Omuyimbi Stecia Mayanja adduse mu kisenge n’ayimbira abawagizi be ku Ssande. Stecia Mayanja yagambye eby’okugenda mu ‘Hanimoon’ asazeewo abiteeke ku bbali asobole okunoonya ssente ezigenda okulabirira omulenzi we abakazi abalala baleme kumulyawo.
Stecia yalinnye ku siteegi n’akayimba ka Equalizer ng’akutte bba Abbas Mubiru ku mukono abantu be bafa essanyu anti abasinga baabadde bamusuubira mu kisenge ne kabiite we.
Yasabye abantu bamusabire omusajja we aleme kweyisa ng’abaasooka kuba amwagala nnyo era yeesunga kumuzaalira balongo.
Bino byabadde ku Labonita mu Kampala mu muzannyo Entikko ogwa Bakayimbira ne Ebonies ku La Bonita. Omuzannyo gukomekereza wiikendi eno.


c: text/html

text:
EBBALUWA YA SSENGA
ESSANYU limbugaanye olw’okubaako bye njogerako nammwe ebinaabasobozesa okunyumirwa obufumbo bwammwe.
Mukkirize mbabuuzeeko era mbeebaze emirimu gye mukolera amaka gammwe. Bwe sibasiima mu butuufu siba mwenkanya.
Ku mulundi guno mukkirize mbatunuze mu nsonga y’okwezza obuggya.Bawala bange bangi ensonga y’okwefaako, okwekuumira ku mulembe temukyalina budde bwayo.
Musazeewo kweyisa na kufaanana nga bwe mulaba ensonga eyinza okuggya ensonga zino ku mulamwa. Mumanye nti mu maka mulinga kimuli ekisanyusa amaaso. Buli musajja lw’akutunulako ayagala akulabe ng’osanyusa.
Mutuuse ne ku ssa ly’okuwoza nga bwe mwava edda ku nsi ekigambo omukazi omufumbo ky’otalina kuvaamu.Mubulwe obudde obukola ebintu ebirala naye mufisseewo obw’okwekolako n’okwezigula.
Buli lw’osalawo okwefaananira nga bw’olaba eby’omusajja okumuyita owuwo byesonyiwe. Omukazi omufumbo waakiri sula enjala naye ng’osikiriza abantu ne bwe baba bayise okutunulako.
Naye n’omuntu akulabyeko olw’olumu obutayagala kuddamu kukukubako liiso lyakubiri,haa... kiswaza.
Abawala bangi mu bibuga n’ebyalo bateeka ssente empya n’enkadde mu nsonga y’okwekolako era bano bwe muteegendereze batuuse okubalivvula ate mubakolimire. Ebyo temubirinda wabula musitukiremu leero mutandike ku nsonga eno.
Mulabe nga buli lukya mubeera ku nnoobu ng’enjogera y’ennaku zino bweri. Embeera eno ejja kubayamba obutava ku mmaapu olwo batabani bange basobole okubongera ekisanja.
Akuume.

robotstxt: allowed

filter: keep


text:
KATIKKIRO Charles Peter Mayiga akunze Obuganda okugenda mu bungi mu musomo gwa Yiiya Ssente ogutegekeddwa Bukedde ku Lwomukaaga mu kisaawe e Kololo.
Mayiga yagambye: Abantu baffe balina okumanya nti bw’ofuna akukaabirako nga naawe oyongeramu.
Bw’oba oweereddwa omukisa okusomesebwa n’okulagibwa obutale we buyinza okusangibwa mukisa munene ogwetaaga okukozesebwa.
Obwavu mpologoma, abantu basaanye okugenda mu musomo guno ogugendereddwamu okubayamba okulwanyisa obwavu obususse naddala wano mu Buganda.
Ensonga y’obutale nnagirambulula nga nnaakakwasibwa Ddamula, emu ku nsonga eziremesezza abantu mu bwavu. Bukedde okutegeka omusomo e Kololo, kimuyambyeko okuggumiza eddoboozi ly’okufunira abantu obutale.


text:
Bya JOHNBOSCO MULYOWA, KYOTERA - RAKAI
FAYINOLO y'omupiira gw'abawala mu mpaka 'Hon. Kasolo Cup' e Kyotera mu Rakai teyawedde oluvannyuma lwa ttiimu ezaabadde mu nsiike okulumiriza ddiifiri okulya enguzi.
Kyotera Traders ne Kyotera Market Vendors ze zaagaanyi okuzannya ekitundu ekisembayo ku Ssekukkulu (Lwakusatu).
Omubaka Haruna Kasolo, asasulira empaka bwe yalemeddwa okuzitabaganya, fayinolo yagiyimiriza okutuusa akakiiko akategesi bwe kanaatereeza ensonga era ente gye yabadde aleese okuwa omuwanguzi yagizzizzaayo ku ffaamu ye.
Mu y'abasajja, Kyotera AYOD FC yakubye Beteleemu FC (1-0) mu mupiira ogwabaddeko Haji Ibrahim Matovu owa HB Matovu Property Consultants n'omuyimbi Haruna Mubiru 'Kitooke'. AYOD FC yaweereddwa ente, emijoozi n'ekikopo.


text:
Yeremiya
Chapter 35
1 Ekigambo ekyajjira Yeremiya ekyava eri Mukama mu mirembe gya Yekoyakimu mutabani wa Yosiya kabaka wa Yuda nga kyogera nti
2 Genda eri ekika eky'Abalekabu oyogere nabo obayingize mu nnyumba ya Mukama, mu kisenge ekimu, obawe omwenge okunywa.
3 Kale ne ntwala Yaazaniya mutabani wa Yeremiya mutabani wa Kabazziniya ne baganda be ne batabani be bonna n'ekika kyonna eky'Abalekabu;
4 ne mbayingiza mu nnyumba ya Mukama, mu kisenge kya batabani ba Kanani mutabani wa Igudaliya omusajja wa Katonda, ekyaliraana ekisenge eky'abakungu, ekyali waggulu w'ekisenge kya Maaseya mutabani wa Sallumu omuggazi:
5 ne nteeka ebita ebijjudde omwenge n'ebikompe mu maaso g'abaana b'ekika eky'Abalekabu, ne mbagamba nti Munywe omwenge.
6 Naye bo ne boogera nti Tetuunywe ku mwenge: kubanga Yonadaabu mutabani wa Lekabu jjajjaffe yatulagira ng'ayogera nti Temunywanga ku mwenge, mmwe newakubadde batabani bammwe, emirembe gyonna:
7 so temuzimbanga nnyumba so temusiganga nsigo, so temusimbanga lusuku lwa mizabbibu so temubanga nazo: naye munaamalanga ennaku zammwe zonna mu weema; muwangaale ennaku nnyingi mu nsi gye mutuulamu.
8 Era twagondera eddoboozi lya Yonadaabu mutabani wa Lekabu jjajjaffe mu byonna bye yatukuutira, obutanywanga ku mwenge ennaku zaffe zonna, ffe ne bakazi baffe ne batabani baffe ne bawala baffe;
9 newakubadde okwezimbira ennyumba okutuulamu: so tetulina lusuku lwa mizabbibu newakubadde ennimiro newakubadde ensigo.
10 naye twabanga mu weema ne tugonda ne tukola nga byonna bwe byali Yonadaabu jjajjaffe bye yatulagira.
11 Naye olwatuuka Nebukadduleeza kabaka w'e Babulooni bwe yatabaala ensi, ne twogera nti Mujje tugende e Yerusaalemi olw'okutya eggye ery'Abakaludaaya n'olw'okutya eggye ery'Abasuuli; kyetuva tubeera e Yerusaalemi.
12 Awo ekigambo kya Mukama ne kiryoka kijjira Yeremiya nga kyogera nti
13 Bw'ati bw'ayogera Mukama w'eggye, Katonda wa Isiraeri, nti Genda obagambe abasajja ba Yuda n'abali mu Yerusaalemi nti Temukkirize kuyigirizibwa okuwuliriza ebigambo byange? bw'ayogera Mukama.
14 Ebigambo bya Yonadaabu mutabani wa Lekabu bye yalagira batabani be, obutanywanga ku mwenge, byatuukirizibwa, so tebanywako na guno gujwa, kubanga bagondera ekiragiro kya jjajjaabwe: naye nze nayogera nammwe, nga ngolokoka mu makya ne njogera; so temumpulirizanga.
15 N'okutuma mbatumidde abaddu bange bonna bannabbi, nga ngolokoka mu makya ne mbatuma, nga njogera nti Mudde nno buli muntu okuleka ekkubo lye ebbi, mulongoose ebikolwa byammwe, so temugobereranga bakatonda abalala okubaweerezanga, kale mulituula mu nsi gye nnawa mmwe ne bajjajjammwe; naye temuteganga kutu kwammwe so temumpulirizanga.
16 Kubanga batabani ba Yonadaabu mutabani wa Lekabu batuukirizza ekiragiro kya jjajjaabwe kye yabalagira, naye abantu bano tebampulirizza;
17 Mukama, Katonda ow'eggye, Katonda wa Isiraeri, kyava ayogera bw'ati nti Laba, ndireeta ku Yuda ne ku abo bonna abali mu Yerusaalemi obubi bwonna bwe nnaakaboogerako: kubanga nayogera nabo, naye ne batawulira; era mbayise, naye ne batayitaba.
18 Awo Yeremiya n'agamba ekika eky'Abalekabu nti Bw'ati bw'ayogera Mukama w'eggye, Katonda wa Isiraeri, nti Kubanga mugondedde ekiragiro kya Yonadaabu jjajjajjammwe ne mukwata byonna bye yakuutira ne mukola nga byonna bwe byali bye yabalagira;
19 Mukama w'eggye, Katonda wa Isiraeri, kyava ayogera bw'ati nti Yonadaabu mutabani wa Lekabu taabulwenga musajja wa kuyimirira mu maaso gange ennaku zonna.


text:
Bya ISMAEL TUMWESIGYE
OBUSUNGU ky'ekimu ku bintu ebisinga okuleetera abasiibi okugwa mu nsobi naddala abo abatasobola kubufuga ekiyinza okwonoona ekisiibo kyabwe.
Sheikh Hussein Mapesa Imaam wa Masgid Noor e Lweza - Kayizzi agamba nti okufuga obusungu kikolwa kya buzira nnyo mu ddiini y'Obusiraamu era okukkaatiriza ensonga eno, Omubaka (S.A.W) yagamba nti omuzira y'oyo asobola okufuga obusungu nga waliwo ekintu ekimunyiizizza.
Embeera eno ereetera omuntu okukola ekintu ekiyinza okwejjusa singa aba tafuze busungu bwe oba nga tamaze kufumiitiriza kw'ekyo ekiyinza okuddirira.
Agamba nti omukkiriza okwewala embeera eno naddala mu kisiibo, asaana agoberere omubaka wa Allah (S.A.W) kye yayigiriza nti singa omusiibi alaba nga waliwo amusosonkereza ng'agenderedde okumunyiiza, kirungi oyo asiibye amugamba nti 'muganda wange ndeka kuba nasiibye' era bwamulemerako, ekisinga obulungi kumuviira.
Sheikh Mapesa agamba nti, olw'okuba nga ffe abantu tuli banafu, kyandibadde kirungi okukola bino wammanga okwewala ebintu ebiyinza okutuviirako okunyiiga kuba tetubeera bakakafu nti tuyinza okufuga obusungu bwaffe.
1 Obutamala geetaba mu nsonga z'abawakana kuba ebiseera ebisinga buli awakana y'aba ayagala okusinga ekiyinza okuleetera abawakana okuwaanyisiganya ebisongovu n'olumu okulwana ekintu ekiyinza okukusiibulula.
2 Obutawuliriza banyumya mboozi mbi naddala nga waliwo abageya, munno oba nga bakunyumiza ku muntu wo nti alina bye yakola ebiyinza okukunyiiza.
3 Okwewala ebifo ebitagwaamu buvuyo n'abantu abangi ng'obutale n'ebifo ebibeeramu abatamiivu kuba awabeera abantu abangi kizibu okwewala okunyiigirirayo kuba buli omu yakula bubwe.
4 Okwewala okwetaba mu mizannyo ng'emipiira kuba bayinza okugoba ttiimu yo ne kikujja mu mbeera singa bakuyeeya.
5 Weewale okulumbagana omuntu yenna akola ekintu ekitakusanyusa gamba ng'Omusiraamu alya mu kisiibo nga talina nsonga oba ng'akola ekintu ekitajja oyinza okuva mu mbeera n'emulwanagana. 6 Kiba kirungi omuntu ali mu kisiibo okweteekamu omutima ogusonyiwa munne aba amunyiizizza.
7 Omusiibi kibeera kirungi okwebakako emisana mu bifo ebitaliimu mivuyo ng'emizigiti era kino kikkakkanya omuntu.
8 Okusoma ennyo Kulaani mu kisiibo kye kimu ku bintu ebiteeka omuntu mu mbeera ne yeerabira amunyiizizza era omusiibi yandigyekutte. 9 Okufuba ennyo okwewa ekitiibwa mu nneeyisa olwo n'abalala bakuwe ekitiibwa era kino kiyamba omusiibi obutafuna bintu biyinza kumunyiiza.
Sheikh Mapesa ayongerako nti singa omuntu afuna obusungu, waliwo eddagala omubaka Muhammad (S.A.W) lye yawa abakkiriza nti singa omuntu afuna obusungu obw'amangu, bw'aba ayimiridde, kibeera kirungi atuule wansi wabula bw'awulira ng'obusungu bugaanyi okukkakkana, afuna wuzu asaaleyo eraaka bbiri awo obusungu bubeera bukkakkanye.


text:
BANO abeebakira mu kivvulu tebaasuule omwana? Baabadde ku Performers Pub ku Kaleerwe, omuyimbi Danger Man Kato bwe yabadde atongoza oluyimba lwe lwatuumye ‘Adungulu’.
Abalala gye baabadde banyumirirwa emiziki, ng’asitudde omwana ne gwe basitudde bombi beebase ate ne maama eyandiyambye nga waliwo agwa nga naye yeebase olwo ne weebuuza ekyabatutteyo. Oluyimba luno luli mu nnimi ssatu okuli Oluganda, oludaama, Oluteeso.
Ennyimba endala kuliko Sinera, Adungu, Sweet maama n’endala. Abalala abaabaddeyo kuliko Betty Mpologoma, Lady Crace eyayimba Layira, Koloba eyayimba amasanda gannemesezza okulya ffene, Muzeeyi Katula owa Bukedde Fa Ma, Ganja man ne Kapere.
Kapere olwalinnye ku siteegi abadigize ne bamukubira enduulu nga bwe bamubuuza ekyamugobya omukazi wano we yabaddiddemu nti eby’omu makaage tebirina we bikwataganira na kivvulu.
Oba ate lwaki yabiteeka mu mawulire? Nze naawe.


text:
Ssijja kukoowa kubeebaza mirimu gye mweweereza, ssaako okulabirira abaana bammwe ne mikwano gyamwe.
Mwebale kuba bawuliriza eri abaami bammwe n’okutuukiriza obuvunaanyizibwa kuba kye kibafuula abafumbo abeekitiibwa.
Wabula abamu ndaba waliwo engeri gye mugayaaliriddemu obuvunaanyizibwa bwammwe eyo mu maka gammwe era nga nandyagadde mubutereeze.
Omulimu gw’okulabirira abaami bammwe abasinga mugusudde muguluka nga mulowooza nti tebiyamba.
Mu bino mulimu okubikka basajja bammwe, okwala obuliri, obakulisaayo n’ebirala. Abamu olw’obutafaayo mutuuse n’okwambala buno obupale bu leegingi ne musalawo bwe muba musulamu.
Abalala musula mu mpale za jjiini oba ebigoye bimalirako ddala omusajja apetayiti y’ekisenge.
Kye mulina okumanya nti bw’ofumbirwa munno oba omwewadde era ebibyo byonna bina bibye. Lwaki omussa ku bugubi bw’okukwambula engoye naddala ate ezo enzibu okwambula?
Abamu mmanyi bino mubikola mu ngeri y’okubalumya nga temwagala beegatte nammwe, naye eno enkola ssi ntuufu.
Omukazi eyatuuzibwa ne bw’oba n’ebikunyiizizza okumma munno omukwano ssi kye kitereeza embeera, wabula okutuula awamu ng’abaagalana ne mwogera.
Bw’oba waakusula mu ngoye, kirungi ofuneyo nayiti empeweevu gy’oba oyambala, nga munno bw’akukoonako kimuleetera okufuna ekinyegenyege.
Jjukira nti ensonga y’ekigwo ky’abakulu nkulu nnyo mu bufumbo, era bwe kiba tekitambula bulungi essanyu mu maka lifuuka lufumo.


text:
Bya DICKSON KULUMBA
KATIKKIRO Charles Peter Mayiga agambye nti obukulembeze bw’ennono bulina okusoomoozebwa okulaba nga buyamba abantu be bukulembera mu bizibu entoko bye balimu okuli ebyobulamu ebibi, ebyenjigiriza ebiserebye n’okusala amagezi g’okufunira abantu baabwo ng’abasinga balimi, obutale kubanga kye kimu ku bibakuumidde mu bwavu.
Mayiga yagambye nti, “Abantu bonna be tukulembera batutunulidde n’eriiso jjogi okulaba nga tulina kyetukolawo ku bizibu entoko bye balimu okuli ebyobulamu ebiri wansi kubanga Buganda, Busoga tesobola kukula ng’abantu si balamu, obwavu bungi, ebyenjigiriza byetaagibwa okusalira amagezi naddala okukubiriza abazadde okutwala abaana ku masomero, abantu baffe abasinga balimi n’olwekyo tulina okusala amagezi okubafunira obutale bw’ebyamaguzi byabwe.”
Katikkiro yayongeddeko nti ebizibu ebiruma Abasoga bye biruma n’Abaganda era tewali njawulo wakati w’abantu bano bonna n’olwekyo okukolaganira awamu n’okwegatta, bye bigenda okutumbula enkulaakulana,
Yakulisizza Abasoga okufuna Kyabazinga kye yagambye nti kigenda kutumbula enkulaakulana y’Obwakyabazinga n’obumu mu bantu b’e Busoga.
Mu kwogera kwe, Katuukiro wa Busoga, Dr. Joseph Muvawala yategeezezza nga bwe basazeewo okujja okukyalira Obwakabaka bwa Buganda okulaba nga babeerako ebirungi bye bayiga naddala mu ntambuza y’emirimu era n’asaba Katikkiro akulemberemu ttiimu ye, bagende basomese abali mu mirimu gy’Obwakyabazinga enkola y’emirimu kubanga bakyali bubi.
Dr. Muwawala yannyonnyodde nti, “ Ffe twegomba Buganda era tukkiriza nti akusinga, okkiriza n’omuyigirako. N’olwekyo kye tuvudde tusalawo okujja okulaba bwe tuyinza okukwatagana, ebikolebwa e Buganda, bibeere nga bye bikolebwa e Busoga. Ate tusaba okkirize obuvunaanyizibwa obw’okulambikanga abantu b’ebitundu byombi nga ky’oyogera e Buganda, kibeera kiragiro e Busoga.”
Katuukiro yagumizza Mayiga nti olw’enkolagana ennungi wakati w’enjuyi zombi e Busoga teyeetaaga kusaba lukusa, ajja buzzi ne bwa babuulira ng’atuuse, olwo ne bamwegattako n’obukuumi ne bamuwa.
Dr. Muvawala yalambuludde ebimu ku bintu bye baagala okutendekebwamu okuli enkola y’okufunamu ensimbi eziddukanya Obwakabaka, enkunga y’abantu, okutumbula ebyobulambuzi, enkolagana ne Gavumenti eya wakati, ensonga z’ettaka kubanga tebamanyi wakutandikira ng’ebyapa bye bimu ku bintu byabwe babyekangira ku nguudo.
Mu ngeri y’emu Dr. Muvawala yatuusizza okusaba kwa Kyabazinga William Gabula Nadiope ng’asaba bwanaabeera akomyewo okuva ku misomo mu June 2015, asisinkaneko Kabaka ate ye Sipiika w’olukiiko lwa Busoga, George Mutyabule n’agamba nti abakulembeze ku njuyi zombi basaanye okukunga abantu baabwe okwenyigira mu mulimu ogukolebwa mu kuzimba ebbibiro ly’amasannyalaze erya Isimba nga liri ku nsalo ya Kayunga (Bugerere) ne Busoga bafunemu ensimbi.


text:
Oluyimba lwa Sulemaani
Chapter 7
1 Ebigere byo nga birungi mu ngatto, ggwe omwana w'omulangira! Ennyingo z'ebisambi byo ziri ng'eby'obuyonjo, Omulimu ogw'emikono gy'omukozi omukabakaba.
2 Ekkundi lyo kikompe kyekulungirivu, Omutabuze mwenge gwonna ogutabulwa: Olubuto lwo ntuumu ya ŋŋaano Eyonjebwa n'amalanga.
3 Amabeere go gombi gali ng'abalongo ababiri Abaana b'empeewo.
4 Ensingo yo eri ng'ekigo eky'amasanga; Amaaso go gali nga ebidiba ebiri mu Kesuboni, awali omulyango ogw'e Basulabbimu: Ennyindo yo eri ng'ekigo eky'oku Lebanooni Ekyolekera Ddamasiko.
5 Omutwe gwo guli ku ggwe nga Kalumeeri, N'enviiri ez'oku mutwe gwo ng'olugoye olw'effulungu; Kabaka emibumbo gyazo gimusiba.
6 Ng'oli mulungi, ng'owoomerera, Ai gwe njagala, olw'okusanyusa!
7 Obuwanvu bwo buno buli ng'olukindu, N'amabeere go ng'ebirimba by'ezabbibu.
8 Nayogera nti Naalinya mu lukindu olwo, Naakwata amatabi gaalwo: Amabeere go gabe ng'ebirimba eby'oku muzabbibu, N'akawoowo k'omukka gwo ng'amacungwa;
9 N'akamwa ko ng'omwenge ogusinga obulungi, Ogumirwa obulungi oyo gwe njagala, nga guseeyeeya, Nga guyita mu mimwa gy'abo abeebase.
10 Nze ndi wa muganzi wange, N'okwegomba kwe kuli eri nze.
11 Jjangu, muganzi wange, tufulume mu nsiko; Tusule mu byalo.
12 Tugende munsuku z'emizabbibu mu makya; Tulabe omuzabbibu oba nga giunulisizza, n'ekimuli kyagwo oba nga kyeyanjuluzza, N'emikomamawanga oba nga gyanyizza: Naakuweera eyo okwagala kwange.
13 Amadudayimu gawunya kaloosa, Ne ku nzigi zaffe waliwo ebibala eby'omuwendo omungi eby'engeri zonna, ebiggya n'ebikadde, Bye nkuterekedde, ai muganzi wange.


text:
Okuva
Chapter 23
1 Tokkirizanga kigambo kya bulimba: toteekanga mukono gwo awamu n'abatali batuukirivu okubeera omujulirwa ow'obulimba.
2 Togobereranga bangi okukola obubi; so toyogeranga mu nsonga okyame eri abangu okukyusa omusango:
3 so tomusalirizanga omwavu mu nsonga ye.
4 Bw'osanganga ente ey'omulabe wo oba ndogoyi ye ng'ekyama, tolemanga kugimuleetera nate.
5 Bw'olabanga endogoyi y'oyo akukyaye ng'egalamizibbwa wansi w'omugugu gwayo, bw'oyagalanga obutamuyamba, tolemanga kumuyamba.
6 Tokyusanga musango gwa mwavu wo mu nsonga ye.
7 Weebalamanga mu kigambo eky'obulimba; so tomuttanga atalina kabi n'omutuukirivu: kubanga sirifuula omubi okubeera omutuukirivu.
8 Era toweebwanga kirabo: kubanga ekirabo kibaziba amaaso abatunula, kikyusa ebigambo by'abatuukirivu.
9 Tokolanga bubi munnaggwanga: kubanga mmwe mumanyi omutima gw'omunnaggwanga, kubanga mwali bannaggwanga mu nsi ey'e Misiri.
10 Era emyaka mukaaga osiganga ensi yo, n'okuŋŋaanyanga ebibala byayo:
11 naye omwaka ogw'omusanvu ogiwummuzanga ereme okubeera n'emirimu; abaavu ab'omu bantu bo balyoke balye : gye balekangawo ensolo ey'omu nsiko egiryanga. Bw'otyo bw'onookolanga olusuku lwo olw'emizabbibu, n'olw'emizeeyituuni.
12 Ennaku omukaaga kolanga emirimu gyo, ne ku lunaku olw'omusanvu wummulanga: ente yo n'endogoyi yo ziryoke ziwummule, n'omwana ow'omuzaana wo, ne munnaggwanga bafune amaanyi.
13 Era mu bigambo byonna bye nnabagamba, mwekuumanga: so toyogeranga n'akatono erinnya lya bakatonda abalala newakubadde okuwulikika mu kamwa ko.
14 Buli mwaka emirundi esatu oneekuumiranga embaga.
15 Embaga ey'emigaati egitazimbulukuswa ogyekuumanga: ennaku musanvu olyanga egitazimbulukuswa, nga bwe nnakulagira, mu biro ebyateekebwawo mu mwezi gwa Abibu (kubanga mu ogwo mwe mwaviira mu Misiri); so temulabikanga busa mu maaso gange n'omu:
16 era embaga ey'okunoga ebibala ebibereberye eby'emirimu gyo, bye wasiga mu nnimiro: era embaga ey'okukungula ku nkomerero y'omwaka, bw'okungulanga emirimu gyo mu nnimiro.
17 Buli mwaka emirundi esatu abasajja bo bonna balabikanga mu maaso ga Mukama Katonda.
18 Towangayo musaayi gwa ssaddaaka yange wamu n'emigaati egizimbulukuswa; so n'amasavu ag'embaga yange tegasigalangawo ekiro kyonna okutuuka enkya.
19 Ebibereberye eby'ebisooka okubala eby'ensi yo obireetanga mu nnyumba ya Mukama Katonda wo. Tofumbiranga omwana gw'embuzi mu mata ga nnyina wagwo.
20 Laba, ntuma malayika mu maaso go, akukuume mu kkubo, akuleete mu kifo kye nnateekateeka.
21 Mumutunuulire, mumuwulire eddoboozi lye; temumusunguwaza; kubanga talibasonyiwa okwonoona kwammwe; kubanga erinnya lyange liri mu nda ye.
22 Naye bw'onoowuliriranga ddala eddoboozi lye, n'okolanga byonna bye njogera; bwe kityo naababeereranga omulabe abalabe bo, ndibaziyiza abakuziyiza.
23 Kubanga malayika wange alikulembera mu maaso go, alikuyingiza eri Omwamoli, n'eri Omukiiti, n'eri Omuperizi, n'eri Omukanani, n'eri Omukiivi, n'eri Omuyebusi: nange ndibazikiriza.
24 Tovuunamiranga bakatonda baabwe, so tobaweerezanga, so tokolanga ng'ebikolwa byabwe: naye olibasuulira ddala, era olimenyaamenya empagi zaabwe.
25 Era munaaweerezanga Mukama Katonda wammwe, naye aligiwa omukisa emmere yo n'amazzi go; nange ndiggyawo endwadde wakati wammwe.
26 Tewaliba kirivaamu olubuto, newakubadde ekigumba, mu nsi yo: omuwendo gw'ennaku zo ndigutuukiriza.
27 Ndisindika entiisa yange mu maaso go, ndibateganya abantu bonna b'olituukako, ndikukyusiza amabega gaabwe abalabe bo bonna.
28 Era ndisindika ennumba mu maaso go, eribagoba Omukiivi, n'Omukanani, n'Omukiiti, mu maaso go.
29 Siribagoba mu maaso go mu mwaka ogumu; ensi ereme okuzika, so n'ensolo ey'omu nsiko ereme okweyongera ku ggwe.
30 Katono katono ndibagoba mu maaso go, okutuusa lw'olyeyongera, n'osikira ensi.
31 Era ndissaawo ensalo yo okuva ku Nnyanja Emmyufu okutuuka ku nnyanja ey'Abafirisuuti, n'okuva mu ddungu okutuuka ku Mugga: kubanga ndiwaayo mu mukono gwammwe abatudde mu nsi; naawe olibagoba mu maaso go.
32 Tolagaananga ndagaano nabo, so ne bakatonda baabwe.
33 Tebatuulanga mu nsi yo, baleme okukwonoonya ku nze: kubanga bw'oliweereza bakatonda baabwe, tekirirema kukubeerera kyambika.


text:
Oruganikyo 59: Habwaki Daudi Akaba Aine Kwiruka
HANYUMA ya Daudi okwita Goliasi, omukuru w’amahe ga Isareri Abuneri akamutwara hali Saulo. Saulo akasiima muno Daudi. Akamufoora omu ha bakuru abomu ihe lye. Kandi akamutwara kwikara omu kikali kye.
Hanyuma, amahe g’Abaisareri obu gagarukire kuruga kurwana n’Abafirisiti, abakazi bakaba nibazina ngu, ‘Saulo akaita enkumi, baitu Daudi aisire obukumi.’ Kinu kikaleetera Saulo ihali, habwokuba Daudi bakamuha ekitiinisa kingi okukira ekye. Baitu mutabani wa Saulo Yonasani akaba ataine ihali. Akaba nagonza muno Daudi, na Daudi nawe akaba namugonza muno. Nukwo banu babiri bakaragana okwikara bali banywani.
Daudi akaba ali muteezi murungi w’enanga, kandi Saulo akaba nagonza muno ebizina ebya Daudi yaterega. Baitu ekiro kimu, ihali likaletera Saulo kukora ekintu ekibi muno. Daudi obwakaba nateera enanga, Saulo akakwata icumu yalimunagira naagamba ati: ‘Ninyija kucumitira Daudi ha kisiika!’ Baitu litamucumite. Nahati Saulo alemwa kwita Daudi omurundi ogwakabiri, nubwo Daudi yamanyire ati aine kwerinda muno.
Noijuka eki Saulo yanihiize? Akaraganiza ngu ogu weena ayakwisire Goliasi akaba naija kumuha muhara we kuba mukazi we. Hamperu Saulo akagambira Daudi ati nasobora kutunga Mikali nka mukazi we, baitu ngu akaba aine kubanza kwita Abafirisiti 100 abanyanzigwa. Kitekerezeeho! Saulo akaba nanihira ngu Abafirisiti nibaija kwita Daudi. Kyonka batasobole, nukwo Saulo kuha Daudi muhara we kuba mukazi we.
Kiro kimu, Saulo akagambira Yonasani n’abairu be ngu nagenda kwita Daudi. Baitu Yonasani akagambira ise ati: ‘Otakora kubi Daudi, uwe takakukoraga kibi kyona. Byona ebi akozire bibaire nibikugasa. Akateeka obwomezi bwe omu kabi yaita Goliasi, kandi obu yakikozire okasemererwa.’
Saulo akahuliriza mutabani we n’okuraganiza ngu tarukwija kurumya Daudi. Daudi akaletwa omunju ya Saulo okuhereza nk’oku akaba nakora kara. Baitu kiro kimu, Daudi obu akaba nateera enanga, Saulo nabwo akagonza kumucumita n’icumu. Nalinu Daudi akalyehugura lyacumita ekisiika. Gunu gukaba guli murundi gwakasatu. Daudi hati akamanya ati aine kwiruka!
Ekiro ekyo Daudi akagenda omunju ye. Baitu Saulo akatuma basaija okumwita. Mikali akaba namanya entegeka zoona eza ise. Nukwo kugambira Daudi ati: ‘Obwotaruge hanu, ekiro kinu, nyenkya noija kuba oli mufu.’ Mubwire bwekiro ekyo, Mikali akakonyera Daudi kwiruka kuraba omu idirisa. Okumara emyaka musanju, Daudi akaba aine kwesereka mubicweka ebyembaganiza nukwo Saulo aleme kumuzoora.
1 Samuiri 18:1-30; 19:1-18.
Ebikaguzo
- Habwaki Saulo yakwatirwe Daudi ihali, kandi Yonasani mutabani wa Saulo akaba ali ata ow’embaganiza?
- Kiki ekyabaireho kiro kimu Daudi obwakaba naterra Saulo enanga?
- Kiki Saulo eki yagambiire Daudi kukora nukwo amuhe muhara we Mikali nk’omukazi we, kandi habwaki Saulo yagambire kinu?
- Daudi obwakaba naterra Saulo enanga, kiki ekyabaireho omurundi ogwa kasatu nkoku ekisisani kirukwoleka?
- Mikali akakonyera ata Daudi okukiza obwomezi bwe, kiki Daudi akaba aine kukora kumara emyaka musanju?
Ebikaguzo ebindi
- Soma 1 Samuiri 18:1-30.
Okugonzangana okw’amaani okwali hagati ya Yonasani na Daudi kukoleka kuta okugonzangana okw’amaani hagati ‘y’entaama ezindi’ ‘n’igana erike’? (1 Sam. 18:1; Yoh. 10:16; Luk. 12:32; Zek. 8:23)
Nobu kiraaba kyabaire nti Yonasani nuwe yakubaire mugwetwa wa Saulo, 1 Samuiri 18:4 nirwoleka ruta ngu Yonasani akoleka obuhulizi hali ogu akaba akomerwe nk’omukama?
Ekyokurorraho kya Saulo nikyoleka kita ngu ihali nirisobora kuletera omuntu kugwa mu kibi ky’amaani, kandi kinu nikituhabura mu ki? (1 Sam. 18:7-9, 25; Yak. 3:14-16)
- Soma 1 Samuiri 19:1-17.
Ebigambo ebya Yonasani ebiri omu 1 Samuiri 19:4, 5 nibyoleka bita ngu akaba nata obwomezi bwe omu kabi? (1 Sam. 19:1, 6)


text:
Yeremiya
Chapter 14
1 Ekigambo kya Mukama ekyajjira Yeremiya ekyayogera ku kyanda bwe kiri.
2 Yuda awuubaala, n'enzigi zaayo ziyongobera, batuula ku ttaka nga bambadde ebiddugala; n'okukaaba kwa Yerusaalemi kulinnye.
3 N'abakungu baabwe batuma abaana baabwe abato emugga: batuuka ku binnya, ne batasangamu mazzi; baddayo ensuwa zaabwe nga njereere: ensonyi zibakwata, baswala, babikka ku mitwe gyabwe.
4 Olw'ettaka eryatise, kubanga enkuba tetonnyanga mu nsi, abalimi kyebava bakwatibwa ensonyi, babikka ku mitwe gyabwe.
5 Weewaawo, n'empeewo eri ku ttale ezaala, n'ereka omwana gwayo olw'obutabaawo muddo.
6 N'entulege ziyimirira ku nsozi ez'obweru, ziwejjerawejjera empewo ng'ebibe; amaaso gaazo gaziba olw'obutabaawo bimera.
7 Obutali butuukirivu bwaffe newakubadde nga butulumiriza, kola omulimu olw'erinnya lyo, ai Mukama: kubanga okudda kwaffe ennyuma kungi; twakwonoona.
8 Ai, ggwe essuubi lya Isiraeri, amulokolera mu biro eby'okulabiramu ennaku, wandibeeredde ki ng'omuyise mu nsi, era ng'omutambuze akyama okukeesa obudde?
9 Wandibeeredde ki ng'omuntu asamaaliridde, ng'omusajja ow'amaanyi atayinza kulokola? era naye ggwe, ai Mukama, oli wakati mu ffe, naffe tutuumiddwa erinnya lyo; totuleka.
10 Bw'ati Mukama bw'agamba abantu bano nti Bwe batyo bwe baayagalanga okuwaba; tebaziyizanga bigere byabwe: Mukama kyava alema okubakkiriza; kaakano anajjukira obutali butuukirivu bwabwe, era anaabonereza ebibi byabwe.
11 Awo Mukama n'aŋŋamba nti Tosabira bantu bano baweebwe ebirungi.
12 Bwe banaasiibanga, siiwulirenga kukaaba kwabwe; era bwe banaawangayo ebiweebwayo ebyokebwa n'ebitone, siibakkirizenga: naye ndibazikiriza n'ekitala n'enjala ne kawumpuli.
13 Awo ne ndyoka njogera nti Woowe, Mukama Katonda! laba, bannabbi babagamba nti Temuliraba kitala so temuliba na njala; naye ndibawa emirembe egy'enkalakkalira mu kifo kino.
14 Awo Mukama n’alyoka aŋŋamba nti Bannabi balagulira eby’obulimba mu linnya lyange: saabalagira so saayogera nabo: babalagula okwolesebwa okw'obulimba n'obulaguzi n'ekigambo ekitaliimu n'obukuusa obw'omu mutima gwabwe bo.
15 Mukama kyava ayogera bw'ati ebya bannabbi abalagulira mu linnya lyange so saabatuma, naye ne boogera nti Ekitala n'enjala tebiriba mu nsi eno: nti Ekitala n'enjala bye birizikiza bannabbi abo.
16 N'abantu be balagula balisuulibwa mu nguudo ez'e Yerusaslemi olw'enjala n'ekitala; so tebaliba na balibaziika, bo ne bakazi baabwe newakubadde batabani baabwe newakubadde bawala baabwe: kubanga ndifuka ku bo obubi bwabwe.
17 Era olibagamba ekigambo kino nti Amaaso gange gakulukute amaziga emisana n'ekiro so galeme okulekayo; kubanga omuwala w'abantu bange atamanyi musajja awaguddwamu ekituli kinene, ekiwundu kibi nnyo nnyini.
18 Bwe nnaafuluma mu ttale, kale, laba, abattiddwa n'ekitala era bwe nnaayingira mu kibuga, kale, laba, abo abalwadde olw'enjala kubanga nnabbi era ne kabona batambulira mu nsi so tebalina kumanya.
19 Ogaanidde ddala Yuda? emmeeme yo etamiddwa Sayuuni? otufumitidde ki, so tewali ddagala lya kutuwonya? Twasuubiranga emirembe, naye ne wataba birungi ebyajjanga; n'ebiro eby'okuwonyezebwamu, kale, laba, okukeŋŋentererwa.
20 Ai Mukama, tuukiriza obubi bwaffe n'obutali butuukirivu bwa bajjajjaffe: kubanga twakwonoona.
21 Totutamwa olw'erinnya lyo; tovumisa ntebe ya kitiibwa kyo: jjukira, tomenya ndagaano gye walagaana naffe.
22 Mu birerya by'ab'amawanga mulimu ebiyinza okutonnyesa enkuba? oba eggulu liyinza okuleeta empandaggirize? si ggwe wuuyo, ai Mukama Katonda waffe? kyetunaavanga tukulindirira ggwe; kubanga ggwe wabikola ebyo byonna.


text:
Essuula 15
1 Kale mbategeeza, ab'oluganda, enjiri gye nnababuulira, era gye mwaweebwa, era gye munywereramu,
2 era gye mulokokeramu; mbategeeza ebigambo bye nnagibuuliriramu, oba nga muginyweza, wabula nga mwakkiririza bwereere.
3 Kubanga nnasooka okubawa mmwe era kye nnaweebwa, nga Kristo yafa olw'ebibi byaffe ng'ebyawandiikibwa bwe byogera;
4 era nga yaziikibwa; era nga yazuukizibwa ku lunaku olw'okusatu ng'ebyawandiikibwa bwe byogera;
5 era nga yalabikira Keefa; n'alyoka alabikira ekkumi n'ababiri;
6 n'alyoka alabikira ab'oluganda abasingawo ebitaano omulundi gumu, ku abo bangi abakyali abalamu okutuusa kaakano, naye abamu beebaka;
7 n'alyoka alabikira Yakobo; n'alyoka alabikira abatume bonna;
8 era oluvannyuma lwa bonna n'alabikira nange ng'omwana omusowole.
9 Kubanga nze ndi muto mu batume, atasaanira kuyitibwa mutume, kubanga nnayigganyanga ekkanisa ya Katonda.
10 Naye olw'ekisa kya Katonda bwe ndi bwe ndi; n'ekisa kye ekyali gye ndi tekyali kya bwereere; naye nnakola emirimu mingi okusinga bonna: naye si nze, wabula ekisa kya Katonda ekyali nange.
11 Kale oba nze oba bo, bwe tutyo bwe tubuulira, era bwe mutyo bwe mwakkiriza.
12 Naye Kristo bw'abuulirwa nga yazuukizibwa mu bafu, abamu mu mmwe boogera batya nga tewali kuzuukira kwa bafu?
13 Naye oba nga tewali kuzuukira kwa bafu, era ne Kristo teyazuukizibwa;
14 era oba nga Kristo teyazuukizibwa, kale okubuulira kwaffe tekuliimu, so n'okukkiriza kwammwe tekuliimu.
15 Era naye tulabika ng'abajulirwa ab'obulimba aba Katonda; kubanga twategeeza Katonda nga yazuukiza Kristo: gw'ataazuukiza, oba ng'abafu tebazuukizibwa.
16 Kuba oba ng'abafu tebazuukizibwa, era ne Kristo teyazuukizibwa:
17 era oba nga Kristo teyazuukizibwa, okukkiriza kwammwe tekuliiko kye kugasa; mukyali mu bibi byammwe.
18 Kale era n'abo abeebaka mu Kristo baabula.
19 Oba nga mu bulamu buno bwokka mwe tubeeredde n’essuubi mu Kristo, tuli ba kusaasirwa okusinga abantu bonna.
20 Naye kaakano Kristo yazuukizibwa mu bafu, gwe mwaka omubereberye ogw'abo abeebaka.
21 Kubanga okufa bwe kwabaawo ku bw'omuntu, era n’okuzuukira kw'abafu kwabaawo ku bwa muntu.
22 Kuba bonna nga bwe baafiira mu Adamu, era bwe batyo mu Kristo bonna mwe balifuukira abalamu.
23 Naye buli muntu mu kifo kye ye: Kristo gwe mwaka omubereberye; oluvannyuma aba Kristo mu kujja kwe.
24 Enkomerero n'eryoka etuuka bw'aliwaayo obwakabaka eri Katonda ye Kitaawe; bw'aliba ng'amaze okuggyawo okufuga kwonna n'amaanyi gonna n'obuyinza.
25 Kubanga kimugwanira okufuganga okutuusa lw'alissa abalabe be bonna wansi w'ebigere bye.
26 Omulabe ow'enkomerero aliggibwawo, kwe kufa.
27 Kubanga kyawandiikibwa nti Yassa byonna wansi w'ebigere bye. Naye bw'ayogera nti Byonna byassibwa wansi, kitegeerekeka ng'oyo teyassibwa wansi eyassa byonna wansi we.
28 Naye byonna bwe birimala okussibwa wansi we, era n'Omwana yennyini n'alyoka assibwa wansi w'oyo eyassa byonna wansi we, Katonda alyoke abeerenga byonna mu byonna.
29 Kubanga balikola batya ababatizibwa ku lw'abafu? oba ng'abafu tebazuukizibwa ddala, kiki ekibabatizisa ku lw'abo?
30 Naffe lwaki okubeera mu kabi buli kaseera?
31 Nfa bulijjo, ndayidde okwenyumiriza okwo ku lwammwe, kwe ndi nakwo mu Kristo Yesu Mukama waffe.
32 Oba nga nnalwana n'ensolo mu Efeso ng'omuntu obuntu, ngasibwa ntya? Oba ng'abafu tebazuukizibwa, tulye tunywe, kubanga tufa enkya.
33 Temulimbwanga: Okukwana n'ababi kwonoona empisa ennungi.
34 Mutamiirukukenga mu butuukirivu, so temwonoonanga; kubanga abalala tebategeera Katonda: njogedde kubakwasa nsonyi.
35 Naye omuntu alyogera nti Abafu bazuukizibwa batya? era mubiri ki gwe bajja nagwo?
36 Musirusiru ggwe, gy'osiga teba nnamu wabula ng'efa:
37 ne gy'osiga, tosiga mubiri oguliba, wabula mpeke njereere, mpozzi ya ŋŋaano, oba ya ngeri ndala;
38 naye Katonda agiwa omubiri nga bw'ayagala, era buli nsigo agiwa omubiri gwayo yokka.
39 Ennyama yonna si nnyama emu: naye endala ya bantu, n'endala ya nsolo, n'endala ya nnyonyi, n'endala ya byannyanja.
40 Era waliwo emibiri egy'omu ggulu n'emibiri egy'omu nsi: naye ekitiibwa eky'egy'omu ggulu kirala, n'eky'egy'omu nsi kirala.
41 Ekitiibwa ky'enjuba kirala, n'ekitiibwa ky'omwezi kirala, n'ekitiibwa ky'emmunyeenye kirala: kubanga emmunyeenye teyenkana na ginnaayo kitiibwa.
42 Era n'okuzuukira kw'abafu bwe kutyo. Gusigibwa mu kuvunda; guzuukizibwa mu butavunda:
43 gusigibwa awatali kitiibwa; guzuukizibwa mu kitiibwa; gusigibwa mu bunafu; guzuukizibwa mu maanyi:
44 gusigibwa nga mubiri gwa mukka; guzuukizibwa mubiri gwa mwoyo. Oba nga waliwo omubiri gw'omukka, era waliwo n'ogw'omwoyo.
45 Era bwe kityo kyawandiikibwa nti Omuntu ow'olubereberye Adamu yafuuka mukka mulamu. Adamu ow'oluvannyuma yafuuka mwoyo oguleeta obulamu.
46 Naye eky'omwoyo tekisooka, wabula eky'omukka; oluvannyuma kya mwoyo.
47 Omuntu ow'olubereberye yava mu nsi, wa ttaka: omuntu ow'okubiri yava mu ggulu.
48 Ng'oli ow'ettaka bwe yali, era n'ab'ettaka bwe bali bwe batyo: era ng'oli ow'omu ggulu bw'ali; era n'ab'omu ggulu bwe bali batyo.
49 Era nga bwe twatwala ekifaananyi ky'oli ow'ettaka, era tulitwala n'ekifaananyi ky'oli ow'omu ggulu.
50 Naye kino kye njogera, ab'oluganda, ng'omubiri n'omusaayi tebiyinza kusikira bwakabaka bwa Katonda so okuvunda tekusikira butavunda.
51 Laba, mbabuulira ekyama: tetulyebaka fenna, naye fenna tulifuusibwa,
52 mangu ago, nga kutemya kikowe, akagombe ak'enkomerero bwe kalivuga: kubanga kalivuga, n'abafu balizuukizibwa obutavunda, naffe tulifuusibwa.
53 Kubanga oguvunda guno, kigugwanira okwambala obutavunda, n'ogufa guno okwambala obutafa.
54 Naye oguvunda guno bwe guliba nga gumaze okwambala obutavunda, n'ogufa guno okwambala obutafa, ekigambo ekyawandiikibwa ne kiryoka kituukirira nti Okufa kumiriddwa mu kuwangula.
55 Ggwe okufa, okuwangula kwo kuli luuyi wa? Ggwe okufa, okuluma kwo kuli luuyi wa?
56 Okuluma kw'okufa kye kibi; n'amaanyi g'ekibi ge mateeka:
57 naye Katonda yeebazibwe, atuwanguza ffe ku bwa Mukama waffe Yesu Kristo.
58 Kale, baganda bange abaagalwa, munywerenga obutasagaasagana, nga mweyongeranga bulijjo mu mulimu gwa Mukama waffe, kubanga mumanyi ng'okufuba kwammwe si kwa bwereere mu Mukama waffe.


text:
Ebyabaleevi
Chapter 10
1 Awo Nadabu ne Abiku, abaana ba Alooni ne baddira ebyoterezo buli muntu ekikye, n'ateeka omwo omuliro, n'assaako eby'okwoteza, n'awaayo omuliro omulala mu maaso ga Mukama, gw'atalagiranga.
2 Omuliro ne guva eri Mukama mu maaso ge, ne gubookya, ne bafiira mu maaso ga Mukama.
3 Awo Musa n'alyoka agamba Alooni nti Kino kye kiikyo Mukama kye yayogera nti Naatukulizibwanga mu abo abansemberera, era mu maaso g'abantu bonna naagulumizibwanga. Alooni ne yeesirikira.
4 Musa n'ayita Misaeri ne Erizafani, abaana ba Wuziyeeri kojja wa Alooni, n'abagamba nti Musembere, musitule baganda bammwe okubaggya mu maaso g'awatukuvu mubatwale ebweru w'olusiisira.
5 Awo ne basembera, ne babasitula nga bambadde ebizibawo byabwe ne babatwala ebweru w'olusiisira; nga Musa bw'ayogedde.
6 Musa n'agamba Alooni ne Eriyazaali ne Isamaali, batabani be, nti Temusumulula nviiri za ku mitwe gyammwe, so temuyuza byambalo byammwe; muleme okufa, era aleme okusunguwalira ekibiina kyonna: naye baganda bammwe, ennyumba ya Isiraeri yonna, bakaabire okwokya Mukama kw'ayokezza.
7 So temufuluma mu mulyango gw'eweema ey'okusisinkanirangamu, muleme okufa: kubanga amafuta ga Mukama ag'okufukako gali ku mmwe. Ne bakola ng'ekigambo kya Musa bwe kyali.
8 Mukama n'agamba Alooni nti
9 Tonywanga ku mwenge newakubadde ekitamiiza, ggwe newakubadde abaana bo awamu naawe, bwe munaayingiranga mu weema ey'okusisinkanirangamu, muleme okufa: linaabanga tteeka eritajjulukuka mu mirembe gyammwe gyonna
10 era mulyoke mwawulengamu ebitukuvu n'ebitali bitukuvu, n'ebirongoofu n'ebitali birongoofu;
11 era mulyoke muyigirize abaana ba Isiraeri amateeka gonna Mukama ge yababuulirira mu mukono gwa Musa.
12 Musa n'agamba Alooni ne Eriyazaali ne Isamaali abaana be abaasigalawo nti Mutwale ekiweebwayo eky'obutta ekisigaddewo ku biweebwayo ebya Mukama ebikolebwa n'omuliro, mugiriire awatali kizimbulukusa ku mabbali g'ekyoto: kubanga kye kitukuvu ennyo:
13 era munaagiriira mu kifo ekirukuvu, kubanga lye bbanja lyo, era bbanja lya baana bo, ku biweebwayo ebya Mukama ebikolebwa n'omuliro: kubanga bwe ntyo bwe nnalagirwa.
14 N'ekifuba ekiwuubibwawuubibwa n'ekisambi ekisitulibwa munaabiriira mu kifo ekirongoofu; ggwe ne batabani bo ne bawala bo awamu naawe: kubanga biweebwa gy'oli okuba ebbanja lyo, era ebbanja ly'abaana bo, ku ssaddaaka z'ebyo abaana ba Isiraeri bye bawaayo olw'emirembe.
15 Ekisambi ekisitulibwa n'ekifuba ekiwuubibwawuubibwa banaabireeteranga wamu n'ebiweebwayo ebikolebwa n'omuliro eby'amasavu, okubiwuubawuuba okuba ekiweebwayo ekiwuubibwa mu maaso ga Mukama: era binaabanga bibyo, era bya baana bo awamu naawe, okuba ebbanja emirembe gyonna; nga Mukama bwe yalagira.
16 Musa n'anoonyeza ddala embuzi ey'ekiweebwayo olw'ekibi, era, laba, ng'eyokeddwa: n'asunguwalira Eriyazaali ne Isamaali abaana ba Alooni abaasigalawo ng'ayogera nti
17 Ekibalobedde okuliira ekiweebwayo olw'ekibi mu kifo eky'awatukuvu kiki, kubanga kitukuvu nnyo, era yakibawa okusitula obubi bw'ekibiina, okubatangirira mu manso ga Mukama?
18 Laba, omusaayi gwakyo teguleeteddwa mu watukuvu munda; temwandiremye kugiriira mu watukuvu, nga bwe ndagidde.
19 Awo Alooni n'agamba Musa nti Laba, leero bawaddeyo ekyo kye bawaayo olw'ekibi n'ekyo kye bawaayo ekyokebwa mu maaso ga Mukama; era bimbaddeko ebigambo ebyenkanidde wano: era singa ndidde ekiweebwayo olw'ekibi leero, kyandibadde kirungi nnyo mu maaso ga Mukama?
20 Kale Musa bwe yawulira, n'ekiba kirungi nnyo mu maaso ge.


text:
1 Ebyomumirembe
Chapter 11
1 Awo Abaisiraeri bonna ne bakuŋŋaanira eri Dawudi e Kebbulooni, nga boogera nti Laba, tuli ba ku magumba go na mubiri gwo.
2 Mu biro eby'edda Sawulo bwe yali nga ye kabaka, ggwe wafulumyanga n'oyingiza Isiraeri: Mukama Katonda wo n'akugamba nti Ggwe olirunda abantu bange Isiraeri, era ggwe oliba omulangira w'abantu bange Isiraeri.
3 Awo abakadde bonna aba Isiraeri ne bajja eri kabaka e Kebbulooni; Dawudi n'alagaana nabo endagaano e Kebbulooni mu maaso ga Mukama; ne bafuka ku Dawudi amafuta okuba kabaka wa Isiraeri, ng'ekigambo kya Mukama bwe kyali mu mukono gwa Samwiri.
4 Awo Dawudi ne Isiraeri yenna ne bagenda e Yerusaalemi (ye Yebusi;) era Abayebusi, be b'omu nsi eyo, baali eyo.
5 Awo Abayebusi ne bagamba Dawudi nti Tojja kuyingira muno. Naye Dawudi n'amenya ekigo kye Sayuuni; ekyo kye kibuga kya Dawudi.
6 Dawudi n'ayogera nti Buli anaasooka okugoba Abayebusi ye aliba omukulu era omwami. Awo Yowaabu mutabani wa Zeruyiya n'asooka okulinnya, n'afuuka mukulu.
7 Dawudi n'abeera mu kigo; kyebaava bakiyita ekibuga kya Dawudi.
8 N'azimba ekibuga enjuyi zonna, okuva e Miiro n'enjuyi zonna: Yowaabu n'addaabiriza ebitundu by'ekibuga ebyasigalawo.
9 Dawudi ne yeeyongerayongeranga okuba omukulu; kubanga Mukama ow'eggye ng'ali naye.
10 Era bano be baasinga obukulu mu bazira Dawudi be yalina, abeeraga nga ba maanyi eri ye mu bwakabaka bwe wamu ne Isiraeri yenna, okumufuula kabaka, ng'ekigambo kya Mukama bwe kyali ekya Isiraeri.
11 Era guno gwe muwendo gw'ab'amaanyi Dawudi be yalina: Yasobeyamu, omwana w'Omukakumoni, omukulu w'abo amakumi asatu: yayimusa effumu lye okulwana n'ebikumi bisatu n'abatta omulundi gumu.
12 N'oluvannyuma lw'oyo Eriyazaali mutabani wa Dodo, Omwakowa, ow'oku basajja ab'amaanyi abasatu.
13 Oyo yali wamu ne Dawudi e Pasudammiimu, era Abafirisuuti ne bakuŋŋaanira eyo okulwana, awaali omusiri ogwa sayiri; abantu ne badduka mu maaso g'Abafirisuuti.
14 Ne bayimirira wakati mu nnimiro ne bagulwanirira, ne batta Abafirisuuti; Mukama n'abalokola n'okuwangula okukulu.
15 Awo abasatu ku bakulu amakumi asatu ne baserengeta eri olwazi eri Dawudi, mu mpuku ya Adulamu; eggye ly'Abafirisuuti nga basiisidde mu kiwonvu Lefayimu.
16 Era Dawudi yali ali ku kiddukiro mu biro ebyo, n'Abafirisuuti ab'omu kigo nga bali mu Besirekemu.
17 Dawudi ne yeegomba n'ayogera nti Singa wabaddewo anannywesa amazzi ag'omu luzzi olw'e Besirekemu, oluliraanye omulyango!
18 Awo abo abasatu ne bawaguza mu ggye ly'Abafirisuuti, ne basena amazzi mu luzzi olw'e Besirekemu olwaliraana omulyango, ne bagatwala ne bagaleetera Dawudi: naye Dawudi n'atakkiriza kunywako, naye n'agafuka eri Mukama, n'ayogera nti
19 Katonda wange akiddize eri gye ndi nze okukola bwe ntyo: nnywe omusaayi gw'abasajja bano abavudde mu bulamu bwabwe? kubanga bagaleese nga bavudde mu bulamu bwabwe. Kyeyava agaana okuganywa. Ebyo abasajja abo ab'amaanyi abasatu bye baakola.
20 Era Abisaayi muganda wa Yowaabu ye yali omukulu w'abasatu kubanga yayimusa effumu lye okulwana n'ebikumi bisatu n'abatta, n'ayatiikirira ku basatu.
21 Ku abo abasatu yali n'ekitiibwa okusinga ababiri, n'afuuka omukulu waabwe: naye n'atenkana abasatu ab'olubereberye.
22 Benaya mutabani wa Yekoyaada omwana w'omuzira ow'e Kabuzeeri, eyali akoze eby'amaanyi, oyo n'atta batabani ba Alyeri, owa Mowaabu bombi: era n'aserengeta n'atta empologoma wakati mu bunnya mu biro eby'omuzira.
23 Era n’atta Omumisiri, omusajja omuwanvu ennyo, obuwanvu bwe emikono etaano; era Omumisiri yali akutte mu ngalo ze effumu eryali ng'omuti ogulukirwako engoye; yaserengeta gy'ali ag'alina omuggo, n'asika effumu n'aliggya mu mukono gw'Omumisiri, n'amutta n'effumu lye ye.
24 Ebyo Benaya mutabani wa Yekoyaada bye yakola, n'ayatiikirira ku basajja abo ab'amaanyi abasatu.
25 Laba, yali n'ekitiibwa okusinga abo amakumi asatu, naye n'atenkana abasatu ab'olubereberye: Dawudi n'amufuula omukulu w'abambowa be.
26 Era abasajja ab'amaanyi ab'omu ggye; Aaskeri muganda wa Yowaabu, Erukanani mutabani wa Dodo ow'e Besirekemu;
27 Sammosi Omukalooli, Kerezi Omuperoni;
28 Ira mutabani wa Ikkesi Omutekowa, Abiyezeeri Omwanasosi;
29 Sibbekayi Omukusasi, Irayi Omwakowa;
30 Makalayi Omunetofa; Keredi mutabani wa Bayaana Omunetofa;
31 Isayi mutabani wa Libayi owe Gibeya ow'oku baana ba Benyamini, Benaya Omupirasoni;
32 Kulayi ow'oku bugga obw'e Gaasi, Abyeri Omwaluba;
33 Azimavesi Omubakalumi, Eriyaba Omusaaluboni:
34 batabani ba Kasemu Omugizoni, Yonasaani mutabani wa Sage Omukalali;
35 Akiyamu mutabani wa Sakali Omukalali, ,Erifali mutabani wa Uli;
36 Keferi Omumekera, Akiya Omuperoni;
37 Kezulo Omukalumeri, Naalayi mutabani wa Ezubayi;
38 Yoweeri muganda wa Nasani, Mibukali mutabani wa Kaguli;
39 Zereki Omwamoni, Nakalayi Omubeerosi, eyatwaliranga Yowaabu mutabani wa Zeruyiya ebyokulwanyisa bye;
40 Ira Omuyisuli, Galebu Omuyisuli;
41 Uliya Omukiiti, Zabadi mutabani wa Akulayi;
42 Adina mutabani wa Siza Omulewubeeni, omwami ow'omu Balewubeeni, n'amakumi asatu wamu naye;
43 Kanani mutabani wa Maaka, ne Yosafati Omumisuni;
44 Uzziya Omwasutaloosi, Sama ne Yeyeeri batabani ba Kosamu Omwaloweri;
45 Yediyayeri mutabani wa Simuli, ne Yoka muganda we, Omutiizi;
46 Eryeri Omumakavi, ne Yeribayi, ne Yosaviya, batabani ba Erunaamu, ne Isuma Omumowaabu;
47 Eryeri ne Obedi ne Yaasiyeri Omumezoba.


text:
ENSONGA y’obufumbo nkulu nnyo kuba y’ensibuko y’eggwanga eddungi. Eno y’ensonga lwaki nze ng’omuntu omukulu siyinza kuzinga mikono naddala bwe ndaba nga waliyo ekiggya obufumbo ku mulamwa.
Wabula nga sinnabanjulira mulamwa gwa leero, mukkirize nsooke okubalamusaako n’okubeebaza emirimu gye mukolerera amaka gammwe okulaba nga gagenda mu maaso.
Mmwe abatakolerera mbeera eno bambi mbasaasira era mbagamba nti mutuuse okukifuuwa nga mukizza munda.
Ebiseera by’ennaku enkulu omuli Ssekukkulu n’okumalako omwaka biwese ekkoona era bw’aba mugenyi ali ku luggi. Ng’abafumbo mweyambise ekiseera kino okuzza obuggya omukwano gwammwe.Mufaanane abavuzi b’ebidduka abongera amafuta mu bidduuka byabwe basobole okugenda mu maaso n’olugendo.
Mutondeewo embeera y’omukwano ogujjudde ebirungo ensonga zinyume. Kozesa ekiseera kino okulaba ng’omwami wo akulaba ng’omugole eyaakava ku nnyonjo.
Okuva ku nnyambala n’embeera zo zonna wezze buggya.
Ezo engoye ezikukaddiya n’okukuggya ku mmaapu mu kiseera kino zeesonyiwe.
Wettanire engoye ezo zokka ezikufaananya omuwala akola mu nnyonyi.
Obuyonjo bw’omubiri ne mu kisenge biwe ekifo kya kumwanjo.Eby’okwefuula eyakoowa n’okudda mu kutuggubala n’okwekubagiza mwana wange mu kiseera kino byerabire.
Abasajja mubakolere ebintu bye batasuubira gye tuyita “sapulayizi”. Mubasasulire ekyemisana, mubatwaleko ku bbiici oba mu kifo kyonna ekisanyukirwamu mulye ku nsimbi. Munaagenda okuva eyo ng’akalimi k’omukwano akaali kaddiridde kazzeeyo mu 180.
Mu ngeri endala temutondawo ggaapu wakati wammwe. Mu kiseera nga kino omusajja mubeere ku lusegere nnyo okusinga bulijjo. Mutambuleeko babiri naddala akawungeezi, kacaayi k’olweggulo mukanywere wamu ssonga n’ensonga z’ekisenge muzongeremu ssamuli n’akatungulu.
Akuume.


text:
Bya DEBORAH NANFUKA
OMUSUJJA gunnumye okumala wiiki kyokka mukyala wange n’abaana babiri olwafudde sazzeemu kuguwulira ne guwonna gwokka.
Kino kyabadde kyebikiro kyennyini nga walumbe aggyawo mukyala wange omwagalwa Naster Nakalema 38, n’abaana bange babiri Nadia Ssemwogerere, 5, ne Moureen Nampijja 6,. Bano baabadde bava mu luwummula e Bukomansimbi nga nnyaabwe abakomyawo okwetegekera olusoma oluggu-lawo omwaka wabula ttuleera n’ebatomerera e Masanafu n’ebattirawo.
Godfrey Kayima ow’e Namungoona ku Luyinja bw’alombojja engeri omuserikale bwe yamukubidde essimu nti mukyala we n’abaana bakooneddwa mmotoka ku Lwokubiri akawungeezi amaziga tegalema kukuyunguka.
Ayongerako nti: “Twasitukiddemu ne twolekera Mulago gye twasanze Nampijja nga tannafa kyokka waayise ed-dakiika ntono naye n’afiira mu waadi 2B era bonna basatu twabaziise e Buyembe Bukomansimbi,” Kayima bwe yategeezezza.
Okusinziira ku wa poliisi eyatuuse awaagudde akabenje, bodaboda abagenzi kwe baabadde batambulira yabadde eyisa ttuleera etwala emmere e Sudan ne yeekanga omusajja asala ekkubo n’amutomera wabula omukyala n’abaana ne bagwa mu mipiira gya ttuleera emabega n’abalinnya.
Omukazi yamukutuddeko amagulu gombi ate abaana n’abalinnya emitwe ekyavuddeko okufa era emirambo ne gitwalibwa mu ggwanika e Mulago.
Tubadde twakamala ne Nakalema emyaka 17 nga tulina abaana basatu. Omugenzi mbadde namwongerako muto we Margaret Nabisere nga babadde bafumba bombi mu maka. Nabisere yali azze kujjanjaba mukulu we ng’azadde we namwegombera era ne mmuwasa n’omu ku baana abaafudde Nampijja abadde muwala wa Nabisere.”
Ye Charles Lwanga Kagolo muto w’omugenzi agamba nti omugenzi y’abadde abayamba mu kulabirira abazadde mu kyalo nga bwe wabeerawo ekyetaagisa abayitamu n’abategeeza era ng’abalambula nnyo.


text:
Bya MARGARET ZIRIBAGGWA
ABANTU abasinga obungi tunyimirwa omuziki era akusingako emyaka bw’omubuuza gy’avudde we tayinza kwerabira kukubuulira kifo gye yasanyukiranga n’ennyimba ezaamusuitulanga mu ntebe.
Leero tukuleetedde ennyimba 50, ezaateeka abadigize ku bunkenke era nga zibatambuza sserebu.
1 Olupapula si mupiira olwa Firida Ssonko yali alojja omukwano
2 Mukulike omwaka lwa Hadija Namale yali akulisa abantu okuyita mu mwaka n’okwaniriza omugya era n’okutuusa kati lukubibwa.
3 Atanawa Musolo nga Fred Masagazi, akubiriza abantu okuwa omusolo era ng’abalaga akabi abatawadde musolo ke bayinza okugwamu.
4 Akaana ka Kawalya ka Wanyama, Elly Wamala, yali alaga ebisaanyizo omuwala omulungi by’alina era n’engeri gy’ateekeddwa okuyisibwamu.
5 Twalyako byetwalya lwayimbibwa Elly Wamala, ng’alaga abavubuka nga bo bwe baakyakalanga era ng’alaga buli kintu kirina okukolebwa mu kiseera kyakyo kuba ekita akitava ku ssengejjero kye kifuuka waakindo.
6Ndikwambalanga Ekkooti, olwa Frank Mbalire lumyweza omukwano gw’omusajja n’omukazi ng’amulaga nti naye asiima by’amukolera era talimuvaako.
7 Sekkukkulu, omugenzi Philly Lutaaya yaluyimba ng’alaga amakulu g’Amazaalibwa ga Yesu.
8 Born in Africa, luyimba lwa Philly Lutaaya, oluganzi olulaga nti ne bw’olaga wa oba wa eka we wasinga era oteekeddwa okwenyumiriza gye bakuzaala.
9 Wambuuza ebikwata ku mpeta, lulaga ng’abaagalana bwe bateekeddwa okuk¬wata ebintu empola n’obwegendereza.
10 Nantondo akira abalala, Christopher Ssebadduka yali awaa¬na omuwala omu¬lungi gw’ayagala era abakyala balwagala nnyo.
Elly Wamala okuva mu 1980s naye yayitimuka nnyo.
11 Oluwala olunyunyunsi, lwa Christopher Ssebadduka, mwe yalam¬bikira obukodyo abakazi ababbi be yayita abanyunyuusi bwe bakozesa okuggyako abasajja ssente, ng’omusajja ne bw’abeera mukodo bamusalira am¬agezi waleti n’agisumulula.
12 Agawalagana mu nkoola, olwa Baliggidde Bagamba nti lwalimu ebyobufuzi ng’ayimba ku bi¬seera bya Obote n’abayeekera ba NRA abaali bamuli obubi.
13 Labayo Maama, lwa Peterson Mutebi yali ayanjula omuwala gwalonze mu bangi. Luyimba lulungi mu kwanjula.
14 Oli Kimuli kya Rosa lwayimbibwa Fred Maiso nga lwa baagalana.
15 Wipolo olwa Pasita Okudi yali aten¬dereza Katonda n’okulaga ebirungi omukkiriza by’afuna.
16 Esalambwa eryakula olwa Dan Mugula, ng’alaga abakazi n’eddogo mu maka era ababawa eddagala babonerere mu kifo bave ku ddogo nga banoonya obuganzi.
17 Maryo - Maryo lwa Franko Omuzaire
18 Bbaasi dduniya lwa Herman Basudde, ng’alaga ebizibu omuntu bw’ayitamu mu nsi.
19 Dippo Naziggala, Paul Kafeero, yalaga obuwoomi bw’omwenge n’alaga n’akabi akagulimu era n’asalawo okuguvaako
20 Walumbe zzaaya lw’ayimbibwa Paul Kafeero ng’alaga engeri walumbe gyatasobola kwewalika.
21 Sam Wange, Fred Ssebatta, yaluyimba nga lwa mukwano.
Mariam Ndagire n'omugenzi Paulo Kafeero nabo baakyaka.
22 Ddole w’Omwana Fred Ssebatta, omukazi yali awanjagira omusajja amwon¬gere ku kadde mu kifo ky’okubeeranga ku ky’okunoonya ssente kyokka.
23 Bakoowo luyimbiddwa Walukagga kyokka ennaku zino abantu balu¬fudde njogera nga buli ako¬la ensobi bw’omugambako ng’akuddamu nti, tuli bakoowu.
24 Afrigo Batuuse lwa Moses Matovu owa Afrigo band. Mu myaka gya 1990 bandi eno yali ya maanyi nnyo era nga we banaabeera buli omu yeesunga okugendayo era abamu baatolokanga n’awaka lwa kulaba ku Afrigo.
25 Namboole olwa Mathias Walukaga, luyimba lwa mukwano.
26 Akaalo ka Buganda lwa William Kibuuka nga lwetoloolera ku ttaka.
27 Baalaba taliiwo lwa Dan Mugulu nga ayiimba ku byaliwo nga Kabaka ali mu buwang’anguse.
28 Tereza owebbina lwa Dan Ssebadduka, nga yaluyimba awaana omuwala ow’ebbina eddene.
29 Komawo eka lwa Omusumba Wilson Bugembe, akubiriza abantu abavudde mu ddiini okuddaayo eri Yesu kubanga y’alina buli kalungi ke baagala ng’awaka bwe wa¬beera.
30 Namusanga Ndeeba olwa Bobi Wine, lulaga abakyala nga bwe balina okunyweza abaagala baabwe.
31 Jamila olwa Chameleon, lwali luvumulira okutulugunya abakazi
32 Mama Mia - Chameleon
33 Laavu Supa lwa Sophia Nantongo, lulaga omukwano gwa abakazi.
34 Katikitiki lwa Angella Kalule, lulaga engeri abakyala laavu bw’ebassa ku bunkeke nga balindirira abaami baabwe.
35 Yesu Beera Nange olwa Judith Babirye, lulaga ng’obukuumi bwonna bwe buli mu Yesu nga bw’oba olina ky’oyagala oteekeddwa okwekwata n’akuyamba.
Namale yaliwo mu gya 1960 ne 1970.
36 Kankutendereze olwa Mesaach Semak¬ula, lulaga amaanyi mu¬kama g’alina nga y’asobola okukuwa buli ky’oyagala era n’okukyusa obulamu bwo.
37 Oli Miss, Geoffrey Lutaaya yaluyimba ng’awaana omukyala gw’ayagala.
38 Kapaapala olwa David Lutalo, ng’atenda ebbina ly’omukazi omulya obwongo.
39 Kaseppiki olwa Bebe Cool, yaluyimba nga ad¬damu abaali bamulumba olw’okwagala mukazi we n’abagamba nti buli muntu awujja kaseppiki ke.
40 Birowoozo olwa Irene Namubiru, lulaga akaseera akazibu omukyawe k’abeeramu nga munne agenze.
41 Stamina olwa Eddie Kenzo, luwaana abasajja abalina amaanyioba bayite abamalako.
42 Kibaluma lwayimbibwa Julian Kanyomozi, okulaga abantu nti buli asituka abantu bafuba oku¬laba nga bamussa ate abalala ne babeera awo nga kibaluma.
43 Wafuka Bikadde, Catherine Kusaasira yaluyimba ng’alaga abasajja nti n’abakazi bakyawa era ne beerabira abo ababayisa obubi.
44 Amanyi Tolina olwa Florence Namir¬imu alaga abasajja nti balina okufaayo nga bali n’abakazi okulaba nga tebabale¬kera nnyonta.
45 Obangaina Rachel Magola yayimba lwa mukwano.
46 Ansiisiitira lwa Mariam Ndagire yaluy¬imba ng’alaga essanyu abakyala lye bafuna ng’abasajja babakutte bulungi.
47 Bunkenke lwa Ronald Mayinja , nga alaga embeera eteri nnyangu abantu gyebay¬itamu mu bulamu obwabulijjo.
Judith Babirye wa 2000 era akyaliwo.
48 Omukwano Gunyuma lwa Samalie Matovu alaga engeri omukwano gye guba omuka nga gwakatandika ea nga si bwe gukomekkereza.
49 Kabalagala, Stecia Mayanja,yaluyimba ng’alaga omukwano.
50 Kirooto kyange lwa Maureen Nantume alaga omusajja gw’ayagala nti Katonda gw’amuwadde atuukirize ebirooto bye.
Namale yaliwo mu gya 1960 ne 1970.
Bobi Wine y’omu bakiikiridde banne abawambye mu gyaka gino egya 2000.


text:
Bya JOSEPHAT SSEGUYA, STEVEN MUSOKE NE MARTIN NDIJJO
SHEIKH Sulaiman Guugwa olwakutte akazindaalo okubuulirira abagole n’agamba nti:
“ Mu Busiraamu omusajja y’awasa omukazi. Abasi olina okumanya nti ono omukazi gw’ofunye wa ssente ate alina erinnya kubanga ssereebu. Olina okulwana ennyo okole n’amaanyi okulaba ng’osobola okumuyimirizaawo. Yeetaaga okutwala awutu, omugulire engoye ez’omulembe era bw’onoogayaala ebiddirira weenenyanga wekka... Bw’oba weetaaga obuyambi awalemye tutuukirire ffe tujja kukuyamba..”.
Bino bakira Sheikh abyogera ng’abagenyi abayite abasinga bafa nseko. Wano we yasuubirizza Stecia okumuwa doola 500 zimuyambe ku kukola Hijja.
Bino byabadde ku mbaga ya Stecia ne bba Abasi Mubiru ku Lwomukaaga e Lugogo.
Abagole baayingiddewo ku ssaawa 11:00 ez’akawungeezi era Mesach Ssemakula owa Golden Band ye yazze abavuga.
Baayingiridde ku luyimba lwa ‘Equalizer olwa Stecia Mayanja ekyaleetedde abaabaddewo abamu okwebuuza ‘Equalizer’ gwe yabadde agikubira!
Maama wa Stecia, Cissy Nakiganda ku mukolo yabaddeko wadde teyabaddeko kye yayogedde, era bakira akamwenyumwenyu ku matama alinga ke yeeyazika obweyazisi n’akazzaayo ewa nnyiniko.
Stecia bwe yabadde ayogerako eri abagenyi be yeetonze ku lwa maama we n’agamba nti;
“Maama yayogedde ebigambo nga tannyonnyoddwa bulungi kiri wakati wange na Abasi, wabula bwe yamaze okutegeezebwa ebituufu n’ategeera era ne ku mukolo kye kimuleese.”
Abayimbi abaayimbye okusinga baabadde ba Golden Band nga beegattiddwaako Sophie Nantongo, Eddie Yawe, Joanita Kawalya, Rebecca Jjingo n’abalala.
Laba wano ebifaananyi by'embaga byonna: EMBAGA YA STECIA MAYANJA


text:
Bya SHAMIM NABUNYA
OMUVUZI wa sipensulo e Najjanankumbi bamusse omulambo gwe bagusanze Kitende nga bagusibye akandooya n’omuguwa mu bulago emmotoka bagitutte.
John Kavuma Kasirye, 57, yayawukanye ne mukwano gwe, Andrew Kaggwa ku ssaawa 2:00 ekiro ku Lwokubiri n’amutegeeza nti alina abasajja babiri b’atwala e Kitende aveeyo agende e Ntebe kyokka teyakomyewo.
Kavuma abadde asimba ku siteegi y’oku Stella e Najjanannkumbi ng’avuga premio UAH 967A yavudde awaka ssaawa 12:00 e Masajja B ku Lwokubiri n’asiibula mukyala we, Cissy Kavuma ng’agenze kukola kyokka bazudde mulambo nga guli mu ggwanika e Mulago.
Cissy Kavuma agamba nti bba bwe yamusiibudde n’amutegeeza nti alina batwala e Ntebe nga waakudda awaka ssaawa 3:00 ekiro, bwe yalabye obudde bugenze nga takomawo kwe kukuba ku ssimu ye nga tagikwata.
“Nnalabye ziweze 8:00 nga takwata ne ndowooza nti osanga alina gy’asuze ng’atidde okutambula ekiro nange ne nneebaka,” Cissy bwe yannyonnyodde. Obudde olwakedde n’akubira mutabani waabwe Richard Kasirye n’amutegeeza nti kitaawe teyakomyewo kwe kutandika okumunoonya.
Cissy ayongerako nti baakutte ekifaananyi ky’omugenzi ne bakitwala ku siteegi w’abadde akolera okubuuza banne ne babategeeza nga bwe baabadde tebannaba kumulabako.
Kasirye yakutte ekifaananyi n’agenda e Mulago n’anoonya wonna nga tamulabayo kyokka bwe yatuuse ku ggwanika ne bamutegeeza nti waliwo omulambo gw’omusajja kabangali ya poliisi gwe yakedde okuleeta yaguggye Kitende yagenze okugwetegereza nga ye kitaawe Kavuma.
Omulambo gwabaddemu omuguwa mu bulago nga kirabika gwe baamutugisizza era n’emikono nga bagisibye akandooya. Kavuma alese abaana 15, abakyala babiri ng’abadde abeera ne Cissy Kavuma e Masajja kyokka nga waliyo ne Josephine Namutebi gwe yayawukana naye.
Omwogezi wa poliisi mu Kampala n’emiriraano, Patrick Onyango yategeezezza nti ettemu lingi naye poliisi ekozesa obukugu obusoboka nga yaakukwata abo abeenyigira mu bikolwa bino.
ABAZZE BABUZIBWAWO NE BAZUULA MIRAMBO:
1 November 2014 Esther Ddamulira ow’e Kyebando yabuziddwaawo omulambo ne bagusanga mu mayanja e Busunju.
2 November 2014, omuvuzi wa sipensulo Sadi Kiggundu yabuziddwawo omulambo ne baguziikula mu limbo e Bukasa.
3 August 10 , 2014 Eddie Dikusooka ow’e Bweyogerere yabuziddwawo omulambo ne bagusanga e Seeta enkeera.
4 July 2014, Polof. Charles Sekabembe eyali asomesa e Makerere yabuzibwawo omulambo ne bagusanga mu Mabira.
5 July 2012 Peter Baddokwaya eyali avuga sipensulo e Mengo yabuzibwawo omulambo ne bagusanga e Bbira.


text:
Oruganikyo 2: Orugonjo Orurungi Muno
DORA ensi hanu! Dora nkoku esemiire muno! Dora obunyansi hamu n’emiti, ebimuli hamu n’ebisoro. Nosobora kukomamu enjojo hamu n’entale?
Orugonjo runu orurungi muno ruti rukabaho ruta? Katurole nkoku Ruhanga yatekaniize ensi enu habwaitu.
Okubanza, Ruhanga akakora obunyansi okumera hansi yoona. Hanyuma yahanga emiringo y’ebimera ebike, ebisaka hamu n’emiti. Ebimera binu bikonyera okufoora ensi enu kuzooka kurungi. Baitu bikiraho hali kinu. Ebingi hali binu bituha ebyokulya ebinura mahano.
Hanyumaho, Ruhanga akakora encu okwikara omumaizi n’ebinyonyi okuharrukira omu mwanya. Akakora embwa n’enjangu hamu n’embarasi. Ebisoro ebikooto n’ebitaito. Bisoro ki ebirukwikara haihi n’owanyu? Tikikutusemeza kumanya ngu Ruhanga akahanga ebintu binu byona habwaitu?
Hampero, Ruhanga akakora ekicweka kimu eky’ensi okuba eky’embaganiza. Ekicweka kinu akakyeta orugonjo Adeni. Rukaba ruli rurungi muno. Buli kintu kyona kyali kisemiire muno. Nukwo Ruhanga akaba nagonza ensi yoona kusisana nk’orugonjo orwakaba akozire.
Kyonka cumitiriza hali ekisisani eky’orugonjo runu. Nomanya eki Ruhanga yarozire ngu kibuziremu? Katurole.
Okubanza 1:11-25; 2:8, 9.
Ebikaguzo
- Ruhanga akatekaniza ata ensi okuba amakagaitu?
- Soborra emiringo yoona ey’ebisoro Ruhanga ei yakozire. (Dora ekisisani.)
- Habwaki orugonjo rwa Adeni rwabaire ruli orw’embanganiza muno?
- Ruhanga akaba nagonza ensi enu yoona kufooka ki?
Ebikaguzo ebindi
- Soma Okubanza 1:11-25.
Kiki eki Ruhanga yahangire ha kiro kyakasatu? (Kub. 1:12)
Kiki ekyabaireho ha kiro ky’okuhangwa ekyakana? (Kub. 1:16)
Bisoro bya mulingo ki Ruhanga ebi yakozire ha kiro kyatano na kyamukaga? (Kub. 1:20, 21, 25)
- Soma Okubanza 2:8, 9.
Miti ya mulingo ki ebiri ei Ruhanga yataire mu rugonjo rwa Adeni, kandi ekaba n’ekikirra ki?


text:
Essuula 1
1 Yakobo, omuddu wa Katonda ne Mukama waffe Yesu Kristo, eri ebika ekkumi n'ebibiri ebyasaasaana, mbalamusizza.
2 Mulowoozenga byonna okuba essanyu, baganda bange, bwe munaagwanga mu kukemebwa okutali kumu;
3 nga mutegeera ng'okugezebwa kw'okukkiriza kwammwe kuleeta okugumiikiriza.
4 Era omulimu gw'okugumiikiriza gutuukirirenga, mulyoke mubeere abaatuukirira, abalina byonna, abataweebuuka mu kigambo kyonna.
5 Naye oba ng'omuntu yenna ku mmwe aweebuuka mu magezi asabenga Katonda atamma awa bonna so takayuka; era galimuweebwa.
6 Naye asabenga mu kukkiriza, nga taliiko ky'abuusabuusa: kubanga abuusabuusa afaanana ng'ejjengo ery'ennyanja eritwalibwa empewo ne lisuukundibwa.
7 Kubanga omuntu oyo talowoozanga ng'aliweebwa ekintu kyonna eri Mukama waffe
8 omuntu ow'emyoyo ebiri, atanywera mu makubo ge gonna.
9 Naye ow'oluganda omukopi yeenyumirizenga olw'obukulu bwe:
10 era n'omugagga yeenyumirizenga olw'okukopawala kwe: kubanga aliggwaawo ng'ekimuli ky'omuddo.
11 Kubanga enjuba evaayo n'omusana omungi n'ewotosa omuddo; n'ekimuli kyagwo ne kigwa n'obulungi bw'ekifaananyi kyagwo ne bubula: era n'omugagga bw'atyo bw'aliwotoka mu kutambula kwe.
12 Alina omukisa omuntu agumiikiriza okukemebwa: kubanga bw'alimala okusiimibwa aliweebwa engule ey'obulamu, Mukama waffe gye yasuubiza abamwagala.
13 Omuntu yenna bw'akemebwanga, tayogeranga nti Katonda ye ankema kubanga Katonda takemeka na bubi, era ye yennyini takema muntu yenna:
14 naye buli muntu akemebwa, ng'awalulwa okwegomba kwe ye n'asendebwasendebwa.
15 Okwegomba okwo ne kulyoka kuba olubuto ne kuzaala okwonoona: n'okwonoona okwo, bwe kumala okukula; ne kuzaala okufa.
16 Temwerimbalimbanga, baganda bange abaagalwa.
17 Buli kirabo kirungi na buli kitone kituukirivu kiva waggulu, nga kikka okuva eri Kitaffe ow'ebyaka, atayinza kuba na kufuukafuuka newankubadde ekisiikirize eky'okukyuka.
18 Olw'okuteesa kwe yatuzaala n'ekigambo eky'amazima, tulyoke tubeere ng'omwaka omubereberye ogw'ebitonde bye.
19 Ekyo mukimanyi, baganda bange abaagalwa. Naye buli muntu abeerenga mwangu wa kuwulira, alwengawo okwogera, alwengawo okusunguwala
20 kubanga obusungu bw'omuntu tebukola butuukirivu bwa Katonda.
21 Kale muteekenga wala obugwagwa bwonna n'obubi obusukkiridde, mutoolenga n'obuwombeefu ekigambo ekisigibwa ekiyinza okulokola obulamu bwammwe.
22 Naye mubeerenga bakozi ba kigambo, so si bawulizi buwulizi, nga mwerimbalimba.
23 Kubanga omuntu yenna bw'aba omuwulizi w'ekigambo, so nga si mukozi, oyo afaanana ng'omuntu eyeeraba amaaso ag'obuzaaliranwa bwe mu ndabirwamu:
24 kubanga yeeraba n'agenda, amangu ago ne yeerabira bw'afaananye.
25 Naye atunula mu mateeka amatuukirivu ag'eddembe n'anyiikiriramu, nga si muwulizi eyeerabira naye mukozi akola, oyo anaaweebwanga omukisa mu kukola kwe.
26 Omuntu yenna bwe yeerowooza nga wa ddiini, bw'ataziyiza lulimi lwe, naye nga yeerimba omutima gwe eddiini y’oyo teriiko ky'egasa.
27 Eddiini ennongoofu eteriimu kko mu maaso ga Katonda Kitaffe ye eno, okulambulanga abafuuzi ne bannamwandu mu bunaku bwabwe, n'okwekuumanga obutaba na mabala ag'omu nsi.


text:
Zabbuli
Chapter 45
1 Omutima gwange gujjudde musera ekigambo ekirungi: Njogera ebigambo bye mpandiise bya kabaka: Olulimi lwange ye kkalaamu ey'omuwandiisi omwangu.
2 Ggwe osinga abaana b'abantu obulungi; Ekisa kifukiddwa ku mimwa gyo: Katonda kyeyava akuwa omukisa emirembe gyonna.
3 Weesibe ekitala kyo mu kiwato kyo, ggwe ow'amaanyi. Kye kitiibwa kyo n'obukulu bwo.
4 Ne mu bukulu bwo weebagale owangule, Olw'amazima n'obuwombeefu n'obutuukirivu: N'omukono gwo ogwa ddyo gulikuyigiriza eby'entiisa.
5 Obusaale bwo bwa bwogi; Amawanga gagwa wansi mu maaso go; Buli mu mutima gw'abalabe ba kabaka.
6 Entebe yo, ai Katonda, ya lubeerera emirembe gyonna: Omuggo ogw'obutuukirivu gwe muggo ogw'obwakabaka bwo.
7 Wayagala obutuukirivu, wakyawa obubi: Katonda, Katonda wo, kyavudde akuteekako Amafuta ag'essanyu okusinga banno.
8 Ebyambalo byo byonna biwunya kaloosa mooli ne akaloosi ne kasiya; Mu mayumba ag'amasanga ennanga zikusanyusizza.
9 Mu bakyala bo mulimu abambejja: Ku mukono gwo ogwa ddyo kaddulubaale ayimirira ng'ayambadde zaabu ya Ofiri.
10 Wulira, omuwala, olowooze, otege okutu kwo; Era weerabire ekika kyammwe, n'ennyumba ya kitaawo;
11 Bw'atyo kabaka anaayagalanga obulungi bwo: Kubanga ye Mukama wo; era omusinze.
12 N'omuwala wa Ttuulo alijja n'ekirabo; Era n'abagagga ab'omu bantu balikwegayirira ekisa kyo.
13 Omuwala wa kabaka munda mu lubiri wa kitiibwa kyereere: Olugoye lwe lukoleddwamu ne zaabu.
14 Anaaleetebwa eri kabaka ng'ayambadde eby'amabala: Bawala banne abamugoberera Banaaleetebwa gy'oli.
15 Banaaleetebwa n'okusanyuka n'okujaguza: Banaayingira mu nnyumba ya kabaka.
16 Awali bakitaawo wanaabeeranga abaana bo, B'olifuula abalangira mu nsi zonna.
17 Najjukizanga erinnya lyo emirembe gyonna: Amawanga kyeganaavanga kwebaza emirembe n'emirembe.


text:
Zabbuli
Chapter 102
1 Wulira okusaba kwange, ai Mukama, Okukaaba kwange kutuuke gy'oli.
2 Tonkisa maaso go ku lunaku olw'okunakuwala kwange: Otege okutu kwo we ndi; Ku lunaku lwe nkoowoolerako ompitabe mangu.
3 Kubanga ennaku zange ziggwaawo ng'omukka, N'amagumba gange gookebwa ng'omumuli.
4 Omutima gwange gwokeddwa, guwotose ng'omuddo; Kubanga neerabira okulya emmere yange.
5 Olw'eddoboozi eryokusinda kwange Amagumba gange geegasse n'omubiri gwange.
6 Nninga kimbala ow'omu dduungu Nfuuse ng'ekiwuugulu eky'omu nsiko.
7 Ntunula, era nfuuse Ng'enkazaluggya etuula ku kitikkiro yokka.
8 Abalabe bange bazibya obudde okunvuma; Abandalukidde bandayira.
9 Kubanga ndidde evvu ng'omugaati, Era ntabudde kye nnywedde n'amaziga.
10 Olw'okunyiiga kwo n'obusungu bwo: Kubanga wannonda n'onsuula.
11 Ennaku zange ziri ng'ekisiikirize ekiggwaawo; Era mpotose ng'omuddo.
12 Naye ggwe, ai Mukama, onoobeereranga ennaku zonna: N'ekijjukizo kyo okutuusa emirembe gyonna.
13 Oligolokoka, olisaasira Sayuuni: Kubanga obudde butuuse okumusaasira, Weewaawo, obudde obwalagirwa butuuse.
14 Kubanga abaddu bo basanyukira amayinja ge, Era basaasira enfuufu ye.
15 Bwe gatyo amawanga gonna galitya erinnya lya Mukama, Ne bakabaka bonna ab'ensi balitya ekitiibwa kyo:
16 Kubanga Mukama azimbidde ddala Sayuuni, Alabikidde mu kitiibwa kye;
17 Alowoozezza okusaba kw'abo abafiiriddwa, So tanyoomye kusaba kwabwe.
18 Ekyo kiriwandiikirwa emirembe egirijja: N'eggwanga eriritondebwa liritendereza Mukama.
19 Kubanga atunuulidde wansi ng'ayima ku watukuvu we awagulumivu; Mukama yalaba ensi ng'ayima mu ggulu;
20 Okuwulira okusinda kw'omusibe; Okusumulula abo abateekerwawo okufa;
21 Abantu balyoke batenderenga erinnya lya Mukama mu Sayuuni N'ettendo lye mu Yerusaalemi;
22 Amawanga bwe galikuŋŋaana awamu, N'amatwale, okuweereza Mukama.
23 Yakendeeza ku maanyi gange mu kkubo; Yasala ku nnaku zange.
24 Ne njogera nti Ai Katonda wange, tontwalira ddala ng'ennaku zange tezinnaggwaawo: Emyaka gyo gibeerera emirembe gyonna.
25 Edda n'edda watandika ensi; N'eggulu gwe mulimu gw'emikono gyo.
26 Ebyo biriggwaawo, naye ggwe onoobeereranga: Weewaawo, ebyo byonna birikaddiwa ng'ekyambalo; Olibiwaanyisa ng'ekyambalo, n'ebyo biriwaanyisibwa:
27 Naye ggwe oba bumu, N'emyaka gyo tegirikoma.
28 Abaana b'abaddu bo banaabeerangawo. N'ezzadde lyabwe linaanywezebwanga mu maaso go.


text:
Zabbuli
Chapter 32
1 Aweereddwa omukisa asonyiyiddwa ekyonoono kye n'ekibi kye kikwekeddwa.
2 Aweereddwa omukisa Mukama gw'atabalira butali butuukirivu. Ne mu mwoyo gwe temuli bukuusa.
3 Bwe nnasirikanga, amagumba gange gaakaddiwanga, Olw'okukaaba kwange obudde okuziba.
4 Kubanga emisana n'ekiro omukono gwo gwanzitoowereranga: Amazzi gange ne gakaliranga ng'olw'omusana ogw'ekyeya.(Seera)
5 Ne nkwatulira ekibi kyange, n'obutali butuukirivu bwange ne ssibukweka: Nayogera nti Mukama naamwatulira ebyonoono byange; Naawe n'onsonyiwa obutali butuukirivu obw'ekibi kyange. (Seera)
6 Ku lw'ekyo buli atya Katonda akusabenga mu biro by'oyinza okulabikiramu: Mazima mu ntaba ez'amazzi amangi tebalituuka gy'ali.
7 Oli bwekweko bwange; ononkuumanga mu kulaba ennaku; Ononneetooloozanga ennyimba ez'obulokozi. (Seera)
8 Naakuyigirizanga naakulanganga mu kkubo ly'onooyitangamu: Naakuteesezanga ebigambo eriiso lyange nga liri ku ggwe.
9 Temuba nga mbalaasi, n'ennyumbu, ezitalina magezi: Ezigwanira okusibibwa ekyuma n'olukoba okuziziyiza, Awatali ebyo, tezirijja gy'oli.
10 Ababi banaalabanga ennaku nnyingi: Naye oyo eyeesiga Mukama okusaasirwa kunaamwetooloolanga.
11 Musanyukire Mukama, mujaguze, mmwe abatuukirivu: Mwogerere waggulu olw'essanyu, mwenna abalina omutima ogw'amazima.


text:
Olubereberye
Essuula 8
1 Katonda n'ajjukira Nuuwa na buli kiramu na buli nte eyali awamu naye mu lyato: Katonda n'aleeta empewo ziyite ku nsi, amazzi ne gaweebuuka;
2 era n'ensulo ez'ennyanja n'ebituli eby'omu ggulu ne biggalirwa, enkuba ey'omu ggulu n'eziyizibwa;
3 amazzi ne gadda okuva ku nsi obutayosa: ne gaweebuuka amazzi oluvannyuma ennaku ekikumi mu ataano bwe zaayitawo.
4 Mu mwezi ogw'omusanvu, ku lunaku olw'ekkumi n'omusanvu olw'omwezi eryato ne lituula ku nsozi za Alalati.
5 Amazzi ne gaweebuuka obutayosa okutuusa ku mwezi ogw'ekkumi: mu mwezi ogw'ekkumi, ku lunaku olw'olubereberye olw'omwezi entikko z'ensozi ne zirabika.
6 Awo oluvannyuma lw'ennaku amakumi ana Nuuwa n’asumulula ekituli eky'eryato kye yakola:
7 n'atuma namuŋŋoona n'afuluma n'addiŋŋananga okutuusa amazzi lwe gaakalira ku nsi.
8 N'atuma ejjiba okuva w'ali alyoke alabe ng'amazzi gaweebuuse kungulu ku nsi;
9 naye ejjiba teryalaba bbanga wa kuwummuza ekigere kyalyo, ne likomawo gy'ali mu lyato, kubanga amazzi gaali kungulu ku nsi yonna: n'afulumya omukono gwe, n'alikwata n'aliyingiza mw'ali mu lyato.
10 N'ayosaawo ennaku musanvu nate; nate n'atuma ejjiba okuva mu lyato;
11 ejjiba ne likomawo olw'eggulo mw'ali; laba, mu kamwa kaalyo ne muba akalagala akabisi ak'omuzeeyituuni: Nuuwa n'alyoka amanya nti amazzi gaweebuuse okuva ku nsi.
12 N'ayosaawo ennaku musanvu nate; n'atuma ejjiba; awo oluvannyuma teryakomawo nate gy'ali.
13 Awo mu mwaka ogw'olukaaga mu gumu, mu mwezi ogw'olubereberye, ku lunaku olw'olubereberye olw'omwezi, amazzi ne gakalira ku nsi; Nuuwa n'aggyako ekyasaanikira eryato, n'atunuulira, laba, kungulu ku nsi nga kukalidde.
14 Mu mwezi ogw'okubiri, ku lunaku olw'amakumi abiri mu musanvu olw'omwezi, ensi n'ekalira.
15 Katonda n'agamba Nuuwa nti
16 Va mu lyato, ggwe, ne mukazi wo, n’abaana bo, n'abakazi b'abaana bo, awamu naawe.
17 Ofulumye wamu naawe buli kiramu ekiri awamu naawe mu buli nnyama yonna, ekibuuka n'ente na buli ekyewalula ku nsi; bizaalenga bibune mu nsi, byalenga byeyongerenga ku nsi.
18 Nuuwa n'afuluma, n'abaana be ne mukazi we n'abakazi b'abaana be awamu naye:
19 buli nsolo, buli ekyewalula, na buli ekibuuka, buli ekitambula kyonna ku nsi, mu bika byabyo, ne bifuluma mu lyato.
20 Nuuwa n'azimbira Mukama ekyoto; n'alonda ku nsolo zonna ennongoofu, ne ku bibuuka byonna ebirongoofu, n'aweerayo ebiweebwayo ebyokebwa ku kyoto.
21 Mukama n'awulira evvumbe eddungi; Mukama n'ayogera mu mutima gwe nti Ensi sikyagikolimira nate oluvannyuma ku lw'omuntu; kubanga okulowooza okw'omu mutima gw'omuntu kubi okuva mu buto bwe; so sikyakuba nate oluvannyuma buli kiramu, nga bwe nkoze.
22 Ensi ng'ekyaliwo, okusiga n'okukungula, era empewo n'ebbugumu, era ekyeya ne ttoggo, era emisana n'ekiro tebiggwengawo.


text:
Okubala
Chapter 36
1 Awo emitwe gy'ennyumba za bakitaabwe ez'enda y'abaana ba Gireyaadi, mutabani wa Makiri, mutabani wa Manase, ow'oku nda za batabani ba Yusufu, ne basembera ne boogerera mu maaso ga Musa ne mu maaso g'abakulu, emitwe gy'ennyumba za bakitaabwe ez'abaana ba Isiraeri:
2 ne boogera nti Mukama yalagira mukama wange okugabira abaana ba Isiraeri ensi n'obululu okuba obusika: era mukama wange yalagirwa Mukama okugabira obusika bwa Zerofekadi muganda waffe bawala be.
3 Era bwe banaafumbirwanga yenna ku baana b'ebika by'abaana ba Isiraeri ebirala, kale obusika bwabwe bunaggibwanga ku busika bwa bakitaffe, ne bugattibwa ku busika obw'ekika kye balibaamu: bwe butyo buliggibwa ku mugabo gw'obusika bwaffe.
4 Awo jjubiri ogw'abaana ba Isiraeri bwe gulituuka, kale obusika bwabwe buligattibwa ku busika obw'ekika ekiriba ekyabwe: bwe butyo obusika bwabwe buliggibwa ku busika obw'ekika kya bakitaffe.
5 Musa n'alagira abaana ba Isiraeri ng'ekigambo kya Mukama bwe kyali ng'ayogera nti Ekika kya batabani ba Yusufu boogera bya nsonga.
6 Kino kye kigambo Mukama ky'alagira ku bawala ba Zerofekadi, ng'ayogera nti Bafumbirwenga gwe banaasiimanga; kyokka ku nda y'ekika kya kitaabwe kwe banaafumbirwanga.
7 Bwe kityo tewaabengawo busika bwonna obw'abaana ba Isiraeri obunaakyukanga okuva mu kika okuyingira mu kika kinnaakyo: kubanga abaana ba Isiraeri baneegattanga buli muntu n'obusika obw'ekika kya bakitaabwe.
8 Na buli muwala, anaabanga n'obusika mu kika kyonna eky'abaana ba Isiraeri, anaabanga mukazi w'omu ku nda ey'ekika kya kitaawe, abaana ba Isiraeri balyoke balye buli muntu obusika bwa bakitaabwe.
9 Bwe kityo tewaabengawo busika bwonna obunaakyukanga okuva mu kika okuyingira mu kika ekirala; kubanga ebika by'abaana ba Isiraeri baneegattanga buli muntu n'obusika bwe ye.
10 Nga Mukama bwe yalagira Musa, bwe batyo bawala ba Zerofekadi bwe baakola:
11 kubanga Maala, Tiruza, ne Kogula, ne Mirika, ne Noowa, bawala ba Zerofekadi, ne bafumbirwa batabani ba baganda ba kitaabwe.
12 Baafumbirwa ku nda za batabani ba Manase mutabani wa Yusufu, obusika bwabwe ne bubeeranga mu kika eky'enda ya kitaabwe.
13 Ebyo bye biragiro n'emisango, Mukama bye yalagira abaana ba Isiraeri n'omukono gwa Musa mu nsenyi za Mowaabu ku Yoludaani e Yeriko.


text:
2 Bassekabaka
Chapter 24
1 Ku mirembe gye Nebukadduneeza kabaka w'e Babulooni n'ayambuka, Yekoyakimu n'afuuka omuddu we emyaka esatu: awo n'alyoka akyuka n'amujeemera.
2 Awo Mukama n'amusindikira ebibiina eby'Abakaludaaya n'ebibiina eby'Abasuuli n'ebibiina eby'Abamowaabu n'ebibiina eby'abaana ba Amoni, n'abasindika ku Yuda okugizikiriza ng'ekigambo kya Mukama kye yayogera n'omukono gw'abaddu be bannabbi.
3 Mazima ekyo kyajjira Yuda lwa kiragiro kya Mukama, okubaggya mu maaso ge olw'okwonoona kwa Manase nga byonna bwe byali bye yakola;
4 era n'olw'omusaayi ogutaliiko musango gwe yayiwa; kubanga yajjuza Yerusaalemi omusaayi ogutaliiko musango: Mukama n'atayagala kusonyiwa.
5 Era ebikolwa ebirala byonna ebya Yekoyakimu ne byonna bye yakola tebyawandiikibwa mu kitabo eky'eby'omu mirembe gya bassekabaka ba Yuda?
6 Awo Yekoyakimu ne yeebakira wamu ne bajjajjaabe: Yekoyakini mutabani we n'afuga mu kifo kye.
7 Awo kabaka w'e Misiri teyeeyongera nate kujjanga okuva mu nsi ye: kubanga kabaka w'e Babulooni yali alidde byonna ebyabanga ebya kabaka w'e Misiri okuva ku kagga ak'e Misiri okutuuka ku mugga Fulaati.
8 Yekoyakini yali yaakamaze emyaka kkumi na munaana bwe yatanula okufuga; n'afugira emyezi esatu mu Yerusaalemi: n'ennyina erinnya lye yali Nekusita muwala wa Erunasani ow'e Yerusaalemi.
9 N'akola ebyali mu maaso ga Mukama ebibi nga byonna bwe byali bajjajjaabe bye baakolanga.
10 Mu biro ebyo abaddu ba Nebukadduneeza kabaka w'e Babulooni ne bambuka e Yerusaalemi, ekibuga ne kizingizibwa.
11 Nebukadduneeza kabaka w'e Babulooni n'ajja eri ekibuga, abaddu be nga bakyakizingiza;
12 Yekoyakini kabaka wa Yuda n'afuluma n'ajja eri kabaka w'e Babulooni, ye ne nnyina n'abaddu be n'abakungu be n'abaami be: kabaka w'e Babulooni n'amukwata mu mwaka ogw'omunaana kasooka alya abwakabaka.
13 N'aggyamu eby'obugagga byonna eby'omu nnyumba ya Mukama n'eby'obugagga eby'omu nnyumba ya kabaka, n'atematema ebintu byonna ebya zaabu Sulemaani kabaka wa Isiraeri bye yakola mu yeekaalu ya Mukama nga Mukama bwe yayogera.
14 N'atwalira ddala Yerusaalemi kyonna n'abakungu bonna n'abasajja bonna ab'amaanyi abazira, abasibe kakumi, ne baffundi bonna n'abaweesi; tewali abaasigalawo wabula abo abaasinga obwavu ku bantu ab'omu nsi.
15 N'atwala Yekoyakini e Babulooni; ne nnyina kabaka ne baka kabaka n'abaami be n'abakulu ab'ensi n'abatwala e Babulooni nga basibe ng'abaggya e Yerusaalemi.
16 Era abasajja bonna ab'amaanyi, kasanvu, ne baffundi n'abaweesi, lukumi, bonna ba maanyi nga basaanidde okulwana, abo kabaka w'e Babulooni n'abatwala e Babulooni nga basibe.
17 Awo kabaka w'e Babulaoni n'afuula Mataniya muganda wa kitaawe kabaka mu kifo kye, n'awaanyisa erinnya lye n'amutuuma Zeddekiya.
18 Zeddekiya yali yaakamaze emyaka amakumi abiri mu gumu bwe yatanula okufuga, n'afugira emyaka kkumi na gumu mu Yerusaalemi: ne nnyina erinnya lye yali Kamutali muwala wa Yeremiya ow'e Libuna.
19 N'akola ebyali mu maaso ga Mukama ebibi nga byonna bwe byali Yekoyakimu bye yakola.
20 Kubanga kyatuukirira mu Yerusaalemi ne mu Yuda lwa busungu bwa Mukama okutuusa lwe yamala okubagoba mu maaso ge: Zeddekiya n'ajeemera kabaka w'e Babulooni.


text:
Chapter 18
1 Awo Yesu bwe yamala okwogera ebigambo ebyo n'afuluma n'abayigirizwa be ne basomoka akagga Kidulooni, eyali olusuku, n'agenda omwo ye n'abayigirizwa be.
2 Era ne Yuda amulyamu olukwe, yali amanyi ekifo ekyo: kubanga Yesu yagendangayo emirundi mingi n'abayigirizwa be.
3 Awo Yuda, bwe yamala okuweebwa ekitongole ky'abaserikale n'abaami okuva eri bakabona abakulu n'Abafalisaayo, n'ajjayo ng'alina ettabaaza, n'emimuli, n'amafumu.
4 Awo Yesu bwe yamanya ebigambo byonna ebinaamujjira, n'avaayo n'abagamba nti Munoonya ani?
5 Ne bamuddamu nti Yesu Omunazaaleesi. Yesu n'abagamba nti Nze nzuuno. Era ne Yuda, amulyamu olukwe, yali ayimiridde nabo.
6 Awo bwe yabagamba nti Nze nzuuno, ne badda ennyuma ne bagwa wansi.
7 Ate n'ababuuza omulundi ogw'okubiri nti Munoonya ani? Ne bagamba nti Yesu Omunazaaleesi.
8 Yesu n'addamu nti Mbabuulidde nti nze nzuuno: kale oba nga munoonya nze, muleke bano bagende:
9 ekigambo kye yayogera kituukirizibwe nti Ku abo be wampa saabuzaako n'omu.
10 Awo Simooni Peetero eyalina ekitala n'akisowola n'atema omuddu wa kabona asinga obukulu, n'amusalako okutu okwa ddyo. N'erinnya ly'omuddu Maluko.
11 Awo Yesu n'agamba Peetero nti Zzaamu ekitala mu kiraato kyakyo: ekikompe Kitange ky'ampadde, siikinywe?
12 Awo ekitongole ky'abaserikale, n'omwami waabwe omukulu, n'abaweereza b'Abayudaaya ne bakwata Yesu ne bamusiba,
13 ne basooka okumutwala eri Ana; kubanga yali mukoddomi wa Kayaafa, eyali kabona asinga obukulu mu mwaka guli.
14 Era Kayaafa oyo ye yawa Abayudaaya amagezi nti kisaana omuntu omu okufiirira abantu.
15 Simooni Peetero n'omuyigirizwa omulala ne bagoberera Yesu. Awo omuyigirizwa oli yali amanyiddwa kabona asinga obukulu, n'ayingira ne Yesu mu luggya lwa kabona asinga obukulu;
16 naye Peetero yali ayimiridde ebweru ku luggi. Awo omuyigirizwa oyo omulala eyali amanyiddwa kabona asinga obukulu n'afuluma n'ayogera n'omuwala omuggazi w'oluggi, n'ayingiza Peetero.
17 Awo omuwala oyo omuggazi w'oluggi n'agamba Peetero nti Naawe oli wa mu bayigirizwa ba muntu ono? N'agamba nti Siri waamu.
18 Abaddu n'abaweereza baali bayimiridde awo nga bakumye omuliro gw'amanda; kubanga yali mpewo; ne boota omuliro: ne Peetero naye yali nabo ng'ayimiridde ng'ayota omuliro.
19 Awo kabona asinga obukulu n'abuuza Yesu ebigambo by'abayigirizwa be, n'eby'okuyigiriza kwe.
20 Yesu n'amuddamu nti nnabuuliranga lwatu ensi; bulijjo nnayigirizanga mu makuŋŋaaniro ne mu yeekaalu, mwe bakuŋŋaanira Abayudaaya bonna; soogeranga mu kyama kigambo na kimu.
21 Ombuuliza ki? buuza abampuliranga, bye nnabagamba: laba, abo bamanyi nze bye nnayogera.
22 Bwe yayogera ebyo omu ku baweereza eyali amuyimiridde okumpi n'akuba Yesu oluyi n'agamba nti Oddamu oti kabona asinga obukulu?
23 Yesu n'amuddamu nti Oba njogedde bubi, kinnumirize ekibi: naye oba kirungi, onkubira ki?
24 Awo Ana n'amuweereza nga musibe eri Kayaafa kabona asinga obukulu.
25 Ne Simooni Peetero yali ayimiridde ng'ayota omuliro. Awo ne bamugamba nti Naawe oli wa mu bayigirizwa be? Ye ne yeegaana n'agamba nti Siri waamu.
26 Omu ku baddu ba kabona asinga obukulu ow'ekika ky'oyo Peetero gwe yasalako okutu, n'agamba nti Nze saakulabye naye mu lusuku muli?
27 Peetero ne yeegaana nate: amangu ago enkoko n'ekookolima.
28 Ne baggya Yesu eri Kayaafa, ne bamutwala mu kigango: era bwali bukya; bo bennyini ne batayingira mu kigango, baleme okweyonoona, naye bamale okulya Okuyitako.
29 Awo Piraato n'afuluma n'agenda gye baali, n'agamba nti Musango ki gwe mulanze omuntu ono?
30 Ne baddamu ne bamugamba nti Omuntu ono singa abadde takoze bubi, tetwandimuleese gy'oli.
31 Awo Piraato n'abagamba nti Kale mumutwale mmwe mumusalire omusango ng'amateeka gammwe bwe gali. Abayudaaya ne bamugamba nti Tekyatulagirwa kutta muntu yenna;
32 ekigambo kya Yesu kituukirizibwe, kye yayogera, ng'alaga okufa kw'agenda okufa bwe kuli.
33 Awo Piraato n'ayingira nate mu kigango, n'ayita Yesu n'amugamba nti Ggwe Kabaka w'Abayudaaya?
34 Yesu n'addamu nti Kino okyogedde ku bubwo nantiki balala be bakubuulidde ebigambo byange?
35 Piraato n'addamu nti Nze ndi Muyudaaya? Ab'eggwanga lyammwe ne bakabona abakulu be bakundeetedde: okoze ki?
36 Yesu n'addamu nti Obwakabaka bwange si bwa mu nsi muno: singa obwakabaka bwange bubadde bwa mu nsi muno, basajja bange bandirwanye, ne ssiweebwayo mu Bayudaaya: naye kaakano obwakabaka bwange si bwa wano.
37 Awo Piraato n'amugamba nti Kale ggwe kabaka? Yesu n'addamu nti Oyogedde, kubanga nze kabaka. Nze nnazaalirwa ekyo, n'ekyo kye kyandeeta mu nsi, ntegeeze amazima. Buli ow'amazima awulira eddoboozi lyange.
38 Piraato n'amugamba nti Amazima kye ki? Bwe yamala okwogera ekyo, n'afuluma nate n'agenda awali Abayudaaya, n'abagamba nti Siraba musango ku ye.
39 Naye mulina empisa, nze okubateeranga omu ku Kuyitako: kale mwagala mbateere Kabaka w'Abayudaaya?
40 Awo ne bakaayana, ne bagamba nti Si ono, wabula Balaba. N'oyo Balaba yali munyazi.


text:
Zabbuli
Chapter 118
1 Mumwebaze Mukama; kubanga mulungi: Kubanga okusaasira kwe kubeerera emirembe gyonna.
2 Isiraeri ayogere kaakano Nti okusaasira kwe kubeerera emirembe gyonna.
3 Ennyumba ya Alooni eyogere kaakano Nti okusaasira kwe kubeerera emirembe gyonna.
4 Abo abamutya Mukama boogere kaakano Nti okusaasira kwe kubeerera emirembe gyonna.
5 Bwe nnali mu nnaku ne nkaabira Mukama: Mukama n'anjitaba, n'anteeka mu kifo ekigazi.
6 Mukama ali ku luuyi lwange; siritya: Abantu bayinza kunkola ki?
7 Mukama ali ku luuyi lwange mu abo abannyamba: Kyendiva ndaba bye njagala nga bituuse ku abo abankyaye.
8 Kirungi okwesiganga Mukama Okusinga okwesiga abantu.
9 Kirungi okwesiganga Mukama Okusinga okwesiga abalangira.
10 Amawanga gonna ganneetoolodde: Mu linnya lya Mukama ndigazikiriza.
11 Ganneetoolodde; weewaawo, ganneetoolodde; Mu linnya lya Mukama ndigazikiriza.
12 Banneetoolodde ng'enjuki; bazikidde ng'omuliro ogw'omu maggwa: Mu linnya lya Mukama ndibazikiriza.
13 Bansoya nnyo okungwisa: Naye Mukama n'annyamba.
14 Mukama ge maanyi gange, lwe luyimba lwange; Era afuuse obulokozi bwange.
15 Eddoboozi ery'essanyu era ery'obulokozi liri mu weema ez'abatuukirivu; Omukono ogwa dddyo ogwa Mukama gukola eby'obuzira.
16 Omukono ogwa ddyo ogwa Mukama gugulumizibwa: Omukono ogwa ddyo ogwa Mukama gukola eby'obuzira.
17 Sirifa, naye naabeeranga mulamu, Era naabuuliranga omirimu gya Mukama.
18 Mukama ambonerezza nnyo: Naye tangabulanga eri okufa.
19 Munzigulirewo enzigi ez'obutuukirivu: Naaziyingiramu, ne nneebaza Mukama.
20 Olwo lwe luggi lwa Mukama; Abatuukirivu be baliyingiramu.
21 Naakwebazanga, kubanga onzizeemu, Era ofuuse obulokozi bwange.
22 Ejjinja abazimbi lye baagaana Lifuuse ekkulu ery'oku nsonda.
23 Ekyo Mukama ye yakikola; Kya kitalo mu maaso gaffe.
24 Luno lwe lunaku Mukama lwe yakola; Tunaasanyuka, tunaajaguliza okwo.
25 Olokole kaakano, tukwegayiridde, ai Mukama: Ai Mukama, tukwegayiridde, oweereze omukisa kaakano.
26 Alina omukisa oyo ajja mu linnya lya Mukama: Tubasabidde omukisa nga tuyima mu nnyumba ya Mukama.
27 Mukama ye Katonda, era atuwadde omusana Musibe ssaddaaka n'emigwa,musibe ku mayembe g'ekyoto.
28 Ggwe oli Katonda wange, nange naakwebazanga: Ggwe oli Katonda wange, naakugulumizanga.
29 Kale mumwebaze Mukama; kubanga mulungi: Kubanga okusaasira kwe kubeerera emirembe gyonna.


text:
Essuula 9
1 Era n'endagaano ey'olubereberye yalina empisa ezaalagirwa ez'okusinzanga Katonda, n'ekifo ekitukuvu, eky'omu nsi.
2 Kubanga eweema yakolwa, ey'olubereberye eyalimu ekikondo ky'ettabaaza n'emmeeza n'emigaati egy'okulaga; awaayitibwa Awatukuvu.
3 Era ennyuma w'eggigi ery'okubiri yaliyo eweema eyitibwa Entukuvu ennyo;
4 eyalimu ekyoterezo ekya zaabu; n'essanduuko ey'endagaano eyabikkibwako zaabu enjuyi zonna, eyalimu ekibya ekya zaabu omwali emaanu, n'omuggo gwa Alooni ogwaloka, n'ebipande eby'endagaano;
5 ne kungulu ku yo bakerubi ab'ekitiibwa nga basiikiriza entebe ey'okusaasira; bye tutayinza kwogerako kaakano kinnakimu.
6 Naye ebyo bwe byakolebwa bwe bityo, bakabona bayingira mu weema ey'olubereberye obutayosa, nga batuukiriza emirimu egy'okuweereza;
7 naye mu eri ey'okubiri ayingiramu kabona asinga obukulu yekka, omulundi gumu buli mwaka, si awatali musaayi, gw'awaayo ku lulwe ye n'olw'obutamanya bw'a bantu.
8 Omwoyo Omutukuvu ng'ategeeza kino, ng'ekkubo eritwala mu kifo ekitukuvu terinnalabisibwa, ng'eweema ey'olubereberye ekyayimiriddewo;
9 eyo kye kifaananyi olw'ebiro ebiriwo; ekirimu ebirabo era ne ssaddaaka ebiweebwayo ebitayinza kumutuukiriza oyo aweereza mu bigambo by'omwoyo,
10 kubanga ze mpisa ezaalagirwa ez'omubiri obubiri (era awamu n'ez'okulya n'ez'okunywa n'ez'okunaaba okutali kumu) ezaateekebwawo okutuusa ku biro eby'okudda obuggya.
11 Naye Kristo bwe yajja kabona asinga obukulu ow'ebigambo ebirungi ebigenda okujja, n'ayita mu weema esinga obukulu n'okutuukirira, etaakolebwa na mikono, amakulu, etali ya mu nsi muno,
12 so si lwa musaayi gwa mbuzi n'ennyana, naye lwa musaayi gwe ye, n'ayingirira ddala omulundi gumu mu watukuvu, bwe yamala okufuna okununula okutaggwaawo.
13 Kuba oba ng'omusaayi gw'embuzi n'ente ennume n'evvu ly'ente enduusi, ebimansirwa ku abo abalina empitambi, bitukuza okunaaza omubiri;
14 omusaayi gwa Kristo, eyeewaayo yekka olw'Omwoyo ataggwaawo eri Katonda nga taliiko bulema, tegulisinga nnyo okunaaza omwoyo gwammwe mu bikolwa ebifu okuweereza Katonda omulamu?
15 Era ye kyava abeera omubaka w'endagaano empya, okufa bwe kwabeerawo olw'okununula mu byonoono eby'omu ndagaano ey'olubereberye, abayitibwa balyoke baweebwe okusuubiza kw'obusika obutaggwaawo.
16 Kubanga awaba endagaano ey'obusika, kigwana okubaawo okufa kw'oyo eyagiragaana.
17 Kubanga endagaano ey'obusika enywerera awaba okufa: kubanga yali etuukirizza ekyagiragaanyisa eyagiragaana ng'akyali mulamu?
18 Era n'endagaano ey'olubereberye kyeyava erema okusookebwa awatali musaayi.
19 Kubanga buli kiragiro bwe kyamalanga okwogerwa Musa eri abantu bonna ng'amateeka bwe gali, n'atwalanga omusaayi gw'ennyana n'embuzi, wamu n'amazzi n'ebyoya by'endiga ebimyufu n'ezoobu, n'amansiranga ku kitabo kyennyini, era ne ku bantu bonna,
20 ng'ayogera nti Guno gwe musaayi gw'endagaano Katonda gye yabalagira.
21 Era nate eweema n'ebintu byonna eby'okuweereza n'abimansirangako omusaayi bw'atyo.
22 Era mu mateeka kubulako katono ebintu byonna okunaazibwa omusaayi, era awataba kuyiwa musaayi tewabaawo kusonyiyibwa.
23 Kale ebifaananyi by'ebyo eby'omu ggulu kyabigwanira okunaazibwa n'ebyo, naye eby'omu ggulu byennyini okunaazibwa ne ssaddaaka ezisinga ezo.
24 Kubanga Kristo teyayingira mu kifo ekitukuvu ekyakolebwa n'emikono ekyafaanana ng'ekyo eky'amazima naye mu ggulu mwennyini, okulabika kaakano mu maaso ga Katonda, ku lwaffe:
25 so si kwewangayo mirundi mingi; nga kabona asinga obukulu bw'ayingira mu kifo ekitukuvu buli mwaka n'omusaayi ogutali gugwe;
26 kubanga kyandimugwanidde okubonaabonanga emirundi emingi okuva ku kutondebwa kw'ensi: naye kaakano omulundi gumu ku nkomerero y'emirembe alabise okuggyawo ekibi olw'okwewaayo yennyini.
27 Era ng'abantu bwe baterekerwa okufa omulundi ogumu, oluvannyuma lw'okwo musango;
28 era ne Kristo bw'atyo, bwe yamala okuweebwayo omulundi ogumu okwetikka ebibi by'abangi, alirabika omulundi ogw'okubiri awatali kibi eri abo abamulindirira, olw'obulokozi.


text:
Zabbuli
Chapter 146
1 Mumutendereze Mukama. Tendereza Mukama, ggwe emmeeme yange.
2 Nga nkyali mulamu, naatenderezanga Mukama: Naayimbanga okutendereza Katonda wange nga nkyaliwo.
3 Temwesiganga balangira, Newakubadde omwana w'omuntu, omutali buyambi bwonna.
4 Omukka gwe gumuvaamu, n'adda mu ttaka lye; Ku lunaku olwo ebirowoozo bye ne bibula.
5 Alina omukisa oyo alina Katonda wa Yakobo okuba omubeezi we, Asuubira Mukama Katonda we:
6 Eyakola eggulu n'ensi, ennyanja, n'ebibirimu byonna; Akwata amazima ennaku zonna:
7 Abatuukiririza omusango abajoogebwa; Awa emmere abalumwa enjala; Mukama asumulula abasibe;
8 Mukama azibula amaaso g'abazibe; Mukama ayimiriza abakutama; Mukama ayagala abatuukirivu;
9 Mukama akuuma bannaggwanga; Awanirira atalina kitaawe ne nnamwandu; Naye ekkubo ery'ababi alivuunikirira ddala.
10 Mukama anaafuganga ennaku zonna, Katonda wo, ggwe Sayuuni, okutuusa emirembe gyonna. Mumutendereze Mukama.


text:
Bya Mumansa
Omwoyo ogw’ebibiina ebivuganya Gavumenti okukkiriza okukolera awamu, era n’okwerondamu omukulembeze omu yekka anaavuganya Museveni mu kulonda kwa 2016, ogwo gwe mwoyo ogukyasinze okuba omulungi.
Wabula era kimanyiddwa bulungi nti ebirungi tebitera kuwangaalira mu byabufuzi. Okuva ebyobufuzi bwe biri ensibuko y’okutta ebirungi ebiba bisaliddwaawo, osanga era ekyayinza okuvaayo ekibi ne kitta omwoyo ogwo abagulimu ate ne baddamu okudwadwalikana.
Ate ng’ekirungi kituukiddwaako, wabaawo n’okwekkiriranya nga buli omu ayagala alabike nti ali mu mwoyo gwennyini ogw’e Luweero (ebibiina gye byatandikira kaweefube ono) sso nga ali mu kukkiriza kwa maseeneeko.
Gamba kati ng’okulonda okulindibwa kukyabuzaayo mwaka kubeewo, ab’ebiina bakkirizza okwerondamu munnaabwe omu yekka avuganye Museveni. Naye ebibiina bino byonna bizze byawukana ku binnaabyo olw’obusonga obutaliimu.
Abaffe ne ku mulundi guno tewayinza kubaawo eyeekwasa obusongasonga omwoyo gw’e Luweero nagubukamu nga ayagala naye Museveni amwekwatiremu yekka?
Ye ate lwaki okusamwassamwa nga kususse obungi mu mwoyo gw’e Luweero kiki? N’owulira nti ku luno omusajja tujja kumukubira ddala ku mutwe tumuggyewo, kyokka gwe mwagala okukuba ku mutwe naye ali wali awulira!
Abaffe watya singa omusajja oyo akutebuka omutwe n’aguggyawo n’okuba ebbanga kyokka n’akusamba ennuuni n’addamu okukusannyalaza! Mu mwoyo gw’e Luweero mwo temuli “Twekisize akira tunamma?” Okusamwassamwa kwaki?
Lwaki ye omwoyo gw’e Luweero gutandikidde wo n’okubinika abakulu emirimu emizibu? Kale mukulu Orara Otunu owa UPC omuwatampizaki akadaala ategeeze Abaganda nti “ffe ajja kuwagira nsonga yonna eza Buganda afune ne federo yaffe.”
Olulala ne Rev. Kefa Ssempangi ng’akyali kikonge kya UPC obweyamo obwo si bwe yatwalira Katikkiro mu Bulange e Mmengo?
Ssempangi tebyamubulira ku matama nga bamubuuzizza ani eyaginyagululako ebintu byayo byonna? Oyo si ye Obote owa UPC? Kale musajjawattu Olara Otunnu eyasikira Obote nga lwaki mumuzza mu folofotto ng’oyo?
Ate Dr. Kiiza Besigye okudda mu kwekolobola ng’olayira ng’okulonda bw’otogenda kukwetabamu okuggyako nga wakoleddwaawo amateeka agakufuula okw’amazima n’obwenkanya, ekyo kisinga kuyamba ani, Museveni oba kiyamba ab’omwoyo gw’e Luweero?
Abawagira Besigye kye bamusuubiramu y’engabo okugirumya amannyo n’alwana okutuuka lw’alifuna okulonda okw’amazima n’obwenkanya sso si kupondooka n’okudduka mu ddwaniro.
Ddwaddwaddwa Mumansa awo w’akikinalira n’abuuza nti n’omwoyo gw’e Luweero gulimu okupondooka?


text:
EXPRESS FC ye ttiimu esinga obukadde ku zizannyira mu liigi ya babinywera, nga yatondebwawo mu 1957. Yeebatiza ‘mukwano gw’abangi’ olw’akakwate ak’amaanyi n’Obwakabaka era Omulangira Kassim Nakibinge ye muyima waayo.
Abamu ku bawagizi baayo beeyita ‘musaayi gwange’ nga bategeeza nti ttiimu ebali mu musaayi mu bulungi ne mu bubi. Ye ttiimu yokka mu ggwanga etesalwangako okuva mu ‘Super’ naye ng’emyaka egimu (2007, 2011 ne 2013) ewonedde watono okudda mu ‘lejula’.
Emaze emyaka egisoba mu 10 nga terina bukulembeze bulondeddwa bawagizi, nga Sam Kiwanuka, eyasemba okulondebwa yalekulira nagunogujjwa eddukanyizibwa mu ngeri ya ‘tweyambeyambe’. Omugagga Godfrey ‘Baggrey’ Kirumira ye yasemba okugissa ku maapu n’okugyagazisa abazannyi bwe yagula Hassan Mubiru, Andrew ‘Fimbo’ Mukasa okuva mu Villa n’ekendeeza ku jjoogo lya Villa.
Express ne Villa zikyenyumiriza mu kubeera ttiimu ez’ensibo era ezisinga obuganzi mu ggwanga kyokka mu bukulembeze ziyuuga nga balugu atannakwata mutuba! Okuzikulembera olina kumala kuwandwako ddusu bammemba b’obukiiko bw’abayima era bw’olabikamu amalala, okweraga n’okwegulumiza kizibu okukusemba.
Okukulira ttiimu zombi kifaananako n’omusajja ayagala okuwasa mu maka amagagga. Abatuuze ku kyalo bayinza okuba baagaliza omusajja yenna awase omuwala waamu akuliridde, kitaawe omugagga n’alemesa ng’amuwa obukwakkulizo ng’okus-ooka okumatira omulimu gw’aggyamu ssente akakase oba anaasobola okuyimirizaawo muwala we!
Mu mbeera eno, abavubuka abamu ne bwe baba baagala omuwala, bayinza okwekuba nga tebeeteekera kusooka kulanga mirimu gyabwe sso nga bo balaba balinga abanoonya ettutumu nti baawasaako mu maka g’omugagga.
Kino kye kiri ku Express ne Villa. Abavubuka (abagagga abato) baagala kufuna ku ttuttumu nti bazikulembeddeko, kyokka si beetegefu kugondera bukwakkulizo bwa bannyini zo ng’okusooka okulaga amakubo mwe banaggya ssente ezinaaziyimirizaawo.
Bannannyini ttiimu basaanidde okusunsula mu baagala okuzikulembera, kyokka obukwakkulizo obususse bujja kwongera kuzizing’amya ng’ate bo bennyini si beetegefu kuzissaamu ssente.
Basooke bakkirize ‘abagagga abato’ bazikwatemu awatali bukwakkulizo waakiri bwe banaazuula nga bavudde ku mulamwa bazibaggyeko.
kkawuma@newvision.co.ug 0772371990


text:
Olugero 66: Yezeberi—Kkwini Omubi
OLUVANNYUMA lw’okufa kwa kabaka Yerobowaamu, buli kabaka afuga obwakabaka obw’omu bukiika kkono obw’ebika 10 ebya Isiraeri aba mubi. Kabaka Akabu y’asingayo obubi mu bakabaka bonna. Omanyi lwaki? Ensonga emu enkulu eyavaako ekyo ye mukazi we, Kkwini Yezeberi omubi.
Yezeberi si mukazi Muisiraeri. Muwala wa kabaka w’e Sidoni. Asinza katonda ow’obulimba ayitibwa Baali, era aleetera Akabu n’Abaisiraeri bangi okusinza Baali. Yezeberi tayagala Yakuwa era atta bannabbi be bangi. Abalala beekweka mu mpuku baleme okuttibwa. Yezeberi bw’aba alina ky’ayagala, ayinza n’okutta omuntu okukifuna.
Lumu Kabaka Akabu munakuwavu nnyo. Yezeberi amubuuza: ‘Lwaki oli munakuwavu leero?’
‘Olw’ekyo Nabosi ky’aŋŋambye,’ Akabu addamu. ‘Mbadde njagala okugula olusuku lwe olw’emizabbibu. Naye n’aŋŋamba nti siyinza kulufuna.’
‘Teweeraliikirira,’ Yezeberi addamu. ‘Nja kulukufunira.’
Awo, Yezeberi awandiikira amabaluwa abantu abakulu mu kibuga omusajja oyo Nabosi gy’abeera. ‘Mufuneeyo abasajja abakuusa bagambe nti Nabosi yakolimidde Katonda ne kabaka,’ bw’atyo bw’abagamba. ‘Awo mulyoke, mutwale Nabosi ebweru w’ekibuga mumukube amayinja afe.’
Mangu ddala nga Yezeberi awulidde nti Nabosi afudde, agamba Akabu: ‘Kati genda otwale olusuku lwe olw’emizabbibu.’ Tokkiriza nti Yezeberi asaanidde okubonerezebwa olw’okukola ekintu ekibi bwe kityo?
Bwe kityo, nga wayiseewo ekiseera, Yakuwa atuma omusajja ayitibwa Yeeku okumubonereza. Yezeberi bw’awulira nti Yeeku ajja, yeetonaatona asobole okulabika obulungi. Naye Yeeku bw’ajja n’alaba Yezeberi mu ddirisa, agamba abasajja abali mu lubiri: ‘Mumusuule wansi!’ Abasajja bagondera ekiragiro kye, nga bw’olaba mu kifaananyi. Bamusuula wansi, n’afa. Eno y’enkomerero ya Kkwini Yezeberi omubi.
1 Bassekabaka 16:29-33; 18:1-4; 21:1-16; 2 Bassekabaka 9:30-37.
Ebibuuzo
- Yezeberi y’ani?
- Lumu, lwaki kabaka Akabu anakuwala?
- Kiki Yezeberi kyakola okusobola okufunira bbaawe Akabu olusuku lwa Nabosi olw’emizabbibu?
- Yakuwa atuma ani okubonereza Yezeberi?
- Nga bw’olaba mu kifaananyi, kiki ekibaawo Yeeku bwatuuka mu lubiri lwa Yezeberi?
Ebibuuzo ebyongerezeddwako
- Soma 1 Bassekabaka 16:29-33 ne 18:3, 4.
Empisa mu Isiraeri zaali mbi kwenkana wa mu bufuzi bwa Kabaka Akabu? (1 Bassek. 14:9)
- Soma 1 Bassekabaka 21:1-16.
Nabosi yalaga atya obuvumu n’obwesige mu Yakuwa? (1 Bassek. 21:1-3; Leev.25:23-28)
Kiki kye tuyigira ku kyokulabirako kya Akabu singa ebintu tebiba nga bwe tubadde tubisuubira? (1 Bassek. 21:4; Bar. 5:3-5)
- Soma 2 Bassekabaka 9:30-37.
Kiki kye tuyigira ku bunyiikivu bwa Yeeku okukola Yakuwa kyayagala? (2 Bassek. 9:4-10; 2 Kol. 9:1, 2; 2 Tim. 4:2)


text:
Oruganikyo 24: Yusufu Alengesa Bagenzi Be
YUSUFU akagonza kumanya bagenzi be 10 obu baraba bakyaine ihali n’obutaba n’ekisa. Akabagamba ati: ‘Muli ntasi. Mwizire okutata rundi ensi yaitu ngu teine mani.’
Bakagarukamu: ‘Nangwa tituli. Tuli basaija abesigwa. Itwena tuli baisemu. Tuli 12. Omugenzi waitu omu takyaroho, omuto muno asigaireyo omuka na’isitwe.’
Yusufu akesisaniza nkatarukubaikiriza. Akasigaza Semeoni ou yataire omunkomo, baitu yaleka abandi batwale ebyokulya n’okugarukayo. Akabagambira ngu: ‘Obu muligaruka, mwije na mugenzi wanyu omuto.’
Obu batahire omuka, Kanani, bagambira Yakobo byoona ebyababaireho. Yakobo akatuntura muno. Akatandika n’okucura muno ati, ‘Yusufu takyaroho nahati na Simeoni. Tindukwija kubaikiriza kutwara omwana wange omuto Benyamini.’ Ebyokulya obu byatandikire okubakehaho, Yakobo akaleka batwara Benyamini omu Misiri nukwo batunge ebyokulya.
Yusufu akaleeba bagenzi be nibaija. Yasemererwa muno okurora mugenzi we omuto Benyamini. Busaho nomu akaba namanyira kimu ngu omukuru onu nuwe Yusufu. Yusufu akakora ekintu ekyokulengesa bagenzi be banu 10.
Akaragira abahereza be kwijuza ensahu zaabu n’ebyokulya. Kandi bateeke ekikopo eky’efeeza ekya Yusufu omu nsahu eya Benyamini batabagambiire. Obu bamazire kugendaho kumara omwanya, Yusufu akatuma abairu be okubahondera. Obu babahikireho, abairu bakabakaguza: ‘Habwaki mwibire ekikopo kya mukama waitu eky’efeeza?’
Boona bakagarukamu bati: ‘Itwe titwibire kikopo. Ogu oworasanga n’ekikopo aitwe.’
Nukwo abairu bakaserra munsahu zoona baitu bakakisanga omunsahu eya Benyamini nkoku orukurora hanu. Abairu bakabagambira ngu: ‘Abandi nimusobora kweyongera n’orugendo rwanyu, baitu Benyamini aine kugarukayo n’aitwe.’ Kiki bagenzi be 10 eki bakozire?
Boona bakagarukayo na Benyamini munju ya Yusufu. Nukwo Yusufu kugambira bagenzi be ati: ‘Abandi nimusobora kutaaha, baitu Benyamini aine kusigara hanu nk’omwiru wange.’
Yuda nukwo kugamba ati: ‘Kakuba ngarukayo omuka ntaine omwana ogu, Isitwe naija kufa habwokuba amugonza muno. Hati nkwesengerize, leka nyowe ngume hanu nk’omwiru wawe, baitu oleke omwojo agarukeyo omuka.’
Yusufu akarora ngu bagenzi be baali bahindwireho muno ha ngeso zabu. Bakaba tibakyali b’itima n’obutagira kisa. Hati leka turole kiki Yusufu ekiyakozire.
Okubanza 42:9-38; 43:1-34; 44:1-34.
Ebikaguzo
- Habwaki Yusufu yagambiire bagenzi be ngu bakaba bali ntasi?
- Habwaki Yakobo yalekere Benyamini omwana we macura okugenda Misiri?
- Ekikopo ekya Yusufu eky’efeeza kikagenda kita omu nsahu ya Benyamini?
- Yuda akehayo kukora ki nukwo Benyamini ataisurwe?
- Bagenzi ba Yusufu bakaba bahindukireho bata?
Ebikaguzo ebindi
- Soma Okubanza 42:9-38.
Ebigambo ebya Yusufu ebiri omu Okubanza 42:18, nibijukiza ki abo abaine obujunanizibwa omu kitebe kya Yahwe ebiro binu? (Neh. 5:15; 2 Kol. 7:1, 2)
- Soma Okubanza 43:1-34.
N’obu kiraaba kyali ngu Reubeni nuwe yabaire muzigaijo, baitu nikyeyoleka kita ngu Yuda nuwe akaba ali mugambizi wa bagenzi be? (Kub. 43:3, 8, 9; 44:14, 18; 1 Byom. 5:2)
Yusufu akalengesa ata bagenzi be, kandi habwaki? (Kub. 43:33, 34)
- Soma Okubanza 44:1-34.
Nalengereho okulemesa bagenzi be okumumanyirra, Yusufu akefoora okuba nk’oha? (Kub. 44:5, 15; Lev. 19:26)
Bagenzi ba Yusufu bakoleka bata ngu omutima gw’ihali ogu bakaba baine hali mugenzi wabu bakaba batakyagwine? (Kub. 44:13, 33, 34)